premio – InfoBeaz\n2019ko Berrikuntza eta Diseinu Sari Nazionala\nUrriaren 15era arte zabalik egongo da epea 2019ko Berrikuntza eta Diseinu Sari Nazionaletan hautagaitzak aurkezteko.\nThink Big sariak EHUko ekintzailetzari\nBeste urte bat Think Big sarietan . EHUren Bizkaiko campusean unibertsitate-ekintzailetza sustatu nahi duen ekimenaren hamargarren edizioa. 24 proiektu lehiaketan eta lau irabazle: Mindflu, By-Care, GoRandom eta Gamma Beacons. Zorionak!\nBiscayApp sarien emanaldia\nBiscayTIK fundazioaren 10. urteurrenarekin bat eginez 1. BiscayApp sariak banatu zitzaizkien aplikaziorik onenei hurrengo sailetan: zilarrezko ekonomia, data intelligence, energia eta manufaktura aurreratua. 17 herrialdetako 122 hautagaik esku hartu dute Beazen laguntzarekin burutu den edizio honetan.\n2017ko unibertsitate ekintzailetzako Think Big 2017 sariak\nEHUko 94 ikasle lehiatu dira aurten Bizkaiko campuseko unibertsitate ekintzailetza saritzen duen Think Big lehiaketan. Aurkeztutako proiektu guztien artean epaimahaiak lau nabarmendu ditu: Petrobacter, Lectril, Looc, y Biolum.\nBizintek saria, unibertsitateko talentua agerian jartzeko\nMaiatzaren 16an, Global Innovation Day-ren barruan, Bizintek Innovak Gradu Amaierako I. Sariak banatu zituen. Ekimen honen bidez Bizkaiko ingeniaritza-etxe honek gazteen talentua enpresei hurbildu nahi die eta ingeniari belaunaldi berriei unibertsitatetik kanpo aukerak daudela erakutsi.


Langabeen enplegu-eskariak automatikoki berrituta - Sakana - Guaixe.eus\nLangabeen enplegu-eskariak automatikoki berrituta\nGuaixe 2020-03-17 10:35\nAltsasuko enplegu bulego berria.\nNafarroako Enplegu Zerbitzuak-Nafar Lansarek modu automatikoan berrituko ditu lan eskaerak. Prebentzio-neurri gisa NEZ-NLk herritarrak aurrez aurre artatzeko zerbitzua eten egin du. Gutxienez bi astetan etenda geratu dira enplegurako ematen ari ziren prestakuntza-ikastaroak. Hasi ez direnen hasiera eta akabera eguna aldatuko zaie.\nKoronabirusak eragindako alarma egoeraren ondorioz, Nafarroako Enplegu Zerbitzuak-Nafar Lansarek (NEZ-NL) langabetuen enplegu-eskari guztiak automatikoki berritzen hasi da astelehenean. Beraz, enplegu-eskaria ofizioz berritzeko ez da kudeaketa telefonoz, internetez edo mugikorrez egin beharrik izanen. NEZ-NLk automatikoki berrituko ditu (zigilatuak) gutxienez apirilaren 3ra bitarte. Era berean, langabeak direnak lehen aldiz eta eskaria berraktibatu beharrean aurkitzen direnak denboraldi batean lanean aritu ondoren, telefonoz edo posta elektronikoz eskatu ahal izanen dute kudeaketa, erreferentziazko agentzian.\nBestetik, Enplegu Erregulazio Espedientea edo Aldi baterako Enplegu Erregulazio Espedientea duten pertsonek ez dute inolako kudeaketarik egin beharrik izango, NEZ-NLk ofizioz jokatuko baitu. NEZ-NLk malgutasunez jokatuko du aurkezten diren egoeren aurrean.\nErakundeak herritarrei gogorarazi nahi die enplegu-eskariaren inguruko izapideak (txostenak, aktibatzea, datuak aldatzea, eta abar) helbide honetan ere egin daitezkeela: www.empleo.navarra.es. Eta oro har, dokumentuak aurkeztu ahal izanen dira www.empleo.navarra.es helbidean: Menua - Izapideak - Erregistro Orokor Elektronikoa.\nAltsasuko enplegu bulegoarekin harremanetan jartzeko 958 562 754 edo 848 421 744 telefonoetara hots egin edo ealsasua@navarra.es e-postara idatzi daiteke. Langabezia bidezko prestazioen eta subsidioen inguruko guztiaren eskumena Estatuko Enpleguaren Zerbitzu Publikoak (SEPE) du soilik. Bertara jotzeko, bide hauek erabil daitezke: egoitza elektronikoa; 901 11 99 99 eta 948 990 598 telefonoak.


Deierriko Etxebizitzen, Lokalen eta Lurren Poltsaren martxan - Ayuntamiento del Valle de Yerri / Deierriko Udala\nDeierriko Udala Deierriko Etxebizitzen, Lokalen eta Lurren Poltsaren doako zerbitzuaren proiektua bultzatzen ari da, gure ibarraren despopulazioari aurre egiteko ekimenetako bat, Andia Mankomunitatearen laguntzarekin. Izan ere, Andia Mankomunitateak egindako inkesten arabera, gure gazteak bertan bizitzen geratzeko oztopo nagusietako bat da etxebizitza eskuratzeko aukerarik ez izatea.\nGaur egun, bete ezin den eskaera bat dago, eta, hortaz, Deierriko Etxebizitzen, Lokalen eta Lurren Udal Poltsa abiatuko du Udalak. Zerbitzu hori doakoa da eta herritarren eskura dago haien etxebizitzak, lokalak edo lurrak salmentan edo alokairuan eskaintzeko. Haien lursaila, lokala edota etxebizitza poltsan agertzea nahi dutenek, Udalari jakinaraziko diote, eta honek dokumentu bat sortuko du pertsona interesdunen eskura jarriko dena.\nUdalaren eta Mankomunitatearen zeregina informatzea baino ez da. Ez du inola ere salerosketako negoziazioetan parte hartuko, eta ez ditu higiezinen agentziak ordezkatuko.\nJabe edo eskatzaile bezala izena eman ahal duzu:\nDeierriko Udaletxean bertan. Honako ordutegian: 9:00etatik 14:00etara. Tel. 948 54 21 74\nTelematikoki honako galdetegien bitartez:\nEkintza hau Andia Mankomunitateko udalek (Abartzuza, Lezaun, Jaitz, Deierri eta Gesalatz) despopulazioaren aurka bultzatutako jarduera-programaren baitan kokatzen da, eta Nafarroako Gobernuak egindako Montejurra azpieskualdeko despopulazioaren aurkako Ekintza-planaren barruan dago.\nGure herriak biziberritzeko zure laguntza behar dugu. Eskerrik asko zure ekarpenagatik.\nErantzunak desaktibatuta daude Deierriko Etxebizitzen, Lokalen eta Lurren Poltsaren martxan sarreran\n← Prebentzio gida: “Emakumeen kontrako indarkeria”\nGizarte-langile 1 kontratatzea →


28 azaroa, 2017 Garai batean 383\nLazkaoko beneditarren artxiboan gordeta dauden Eztenagakoaren liburuetako bat. / Aldaize aldizkaria\nIdiazabalgo Eztenaga dorrean jaio zen orain dela 400 urte Migel de Abendaño Eztenaga, 1617ko urriaren 9an hain zuzen ere. Pedro Abendaño Oraa zuen aita eta Gracia Aizpurua ama. Lorenzo, berriz, anai zaharra. Eztenagakoa Idiazabalgo eta Gipuzkoa osoko familia boteretsuenetako batean jaiotakoa zen.\nOspe zabaleko eta jakituria handiko gizona zen Abendaño, erlijio gizona eta irakaslea izateaz gain, liburu asko eta asko idatzi zituena.\nAnaia zaharra Lorenzo izanda, hark zuen Eztenaga dorreko maiorazgoa, eta Miguel, erlijioaren bidea hartuta, 19 urterekin Jesusen Lagundian sartu zen. Erlijio ikasketak egin eta jarraian, irakaskuntzan urte ugari eman zituen, han eta hemen; Valladoliden, Sorian, Compostelako Donejakuen edota Iruñean. Irakasle bikaina omen zen; horregatik, ikasleak ez ezik, beste pertsona batzuk ere joaten ziren bere klaseak entzutera. Dena den, irakasle izateaz gain, hainbat eskolatako arduradun eta zuzendari lanak ere bete zituen. Eta ez hori bakarrik, zuen jakituriagatik hainbat gaitako kontsultore lanak egin eta apaiz eta obispo ugariren arimen zuzendari ere izan zen.\nErlijio gizasemeek txiroak izan behar zutela defendatu zuen beti eta horregatik, pobrezian bizitzeko hautua egin zuen Eztenagakoak, familia aberatsean jaiotakoa bazen ere. Halaxe idatzi zuen bere liburuetako batean; «El religioso no pobre, se haze vil y despreciable. La pobreza es altisima, porque nos hace Reyes».\nAbendaño, Gabriel de la Calle Valladolideko gotzainaren konfiantzazko gizona ere izan zen. Gotzaina hil ondoren, bere ondarea pobreen artean banatzeko eskaera bete zuen. Espainiako Aita Santuaren ordezkaritzak, ordea, ez zuen begi onez ikusi eta gotzainaren ondarea elizarentzat izan behar zuela esan zioten. Eztenagakoak, gotzainaren esanari jarraituz, txiroen artean banatzen jarraitu zuen hark utzitakoa.\nAita Santuaren ordezkaritzak esandakoa ez betetzeak, arazo larriak ekarri zizkion Idiazabalgoari. Madrilera bidali zuten, eta han, preso egon zen sei hilabetez. Horrez gain, 1685ean idatzi zuen De divina scientia et praedestinacione izeneko obra debekatu zuen inkisizioak, federako kaltegarria zela aitzakia jarrita.\n1686. urtean hil zen, presoaldiko baldintza kaskarrek eragindako gaixotasunagatik.\n« Hondakinak on bidean\nBi Bala: ‘Arazo modernoak’ »\n«Faltan hartzen dut irakasleekin eta ikasleekin izandako harreman zuzena»\nOhitura Zaharren Eguna Ataunen\nGOIBERRI-k 300 zenbaki


Datorren lau urtetarako Euskararen Plan Estrategikoa martxan dago | El Diario Vasco\nHondarribiaDatorren lau urtetarako Euskararen Plan Estrategikoa martxan dago\nDatorren lau urtetarako Euskararen Plan Estrategikoa martxan dago\nArantxa Berrotaran eta Txomin Sagarzazu Euskararen Plan Estrategikoaren aurkezpenean. / F. DE LA HERA\nEuskara Aholku Batzordeari garrantzia handia emango dio proiektuak | «Euskararen erabileran indarra jarri behar dugula argi daukagu», adierazi zuen Txomin Sagarzazuk\nEDU PRIETO HONDARRIBIA. Jueves, 10 mayo 2018, 08:36\nApirilaren 27ko udalbatzaren saioan zinegotzi guztiek onartu zuten Euskararen Plan Estrategikoaren berri eman zuen atzo Hondarribiko Udalak. 2018tik 2022ra gauzatuko den egitasmoak euskararen erabileran indarra jarriko du. Inkestek, euskararen ezagutza hondarribitarren artean ehuneko hirurogeitamarrean kokatzen dute eta bere erabilera ehuneko hogeitabostean gutxi gorabehera. Planak izango duen berrikuntzarik nagusiena Euskara Aholku Batzordea izango da, eragileen aldetik ideia berri eta ikuspegi gehiagorekin aurrera pausua lortzeko.\nUdaletxeko areto nagusian egindako prentsaurrekoan, Txomin Sagarzazu alkateak planak dituen oinarrizko ideien artean, «kezka nagusia gure herrian euskararen erabilera dela», aipatu zuen. «Ezagu-tza datuak nabarmenak dira, badago euskaraz aritzen edo aritu daitekeen hondarribitarrik. Ardura nagusia erakunde eta herritarrek egiten dugun erabileran dago, denok urria dela onartzen dugula uste dut».\nArazo horren aurrean, Udalak, administrazioak eta zenbait eragilek proposamenak egin dituzte eta horiek Euskararen Plan Estrategikoan laburbilduta daude. Proiektuak «herritarrek maila pertsonalean, sozialean eta ofizialean euskaraz bizi ahal izateko, hizkuntza politika neurriak erabaki eta bultzatzea bilatzen duela», adierazi zuen Sagarzazuk. «Tresna bat da, proiektu eta jardueren bilduma nagusi bat euskararen erabilera hobetzeko. Denon lankidetzatik, herritarren nahia eta borondatetik abiatuta, Hondarribia euskaldunago bat izatea lortzeko».\nHamalau esparru izango dira guztira plan estrategikoan eta bakoi-tzean proiektu zehatzak kokatuta daude. Euskararen erabilera areagotzeko asmoz, familia bidezko transmisioa, irakaskuntza, euskalduntze eta alfabetatzea, administrazioa, arlo sozioekonomikoa, aisialdia eta kirola, liburugintza, kulturgintza, publizitatea, euskararen kalitatea, hedabideak, informazioaren eta komunikazioaren teknologikoak, eta sentsibilizazioa eta motibazioa lan lerroetan antolatu da proiektua.\nPlan estrategikoak zinegotzi guztien oniritzia jaso du eta urtez urte garatuko da. Ondorioz, 2018koa abian dago urteko aurrekontuetan onartutakoarekin. Martxan dauden ekimenen artean, 'Euskararen kriseiluaren' programa, guraso-laguna proiektuaren jarraipena, gaztedromoa edo aurten Hondarribian ospatuko den Euskal Herriko mintza eguna Blaganekin batera.\nHiru kezka nagusi\nAlkateak, bereziki, «Euskaraldia proiektuari bultzada berezia eman nahi diogula», azpimarratu zuen. «Helburu nagusia euskararen erabilera areagotzea da, baina gehien bat kizkuntza ohituretan eragitea bilatzen da. Ez du Udalak bakarrik egingo, Blagan elkartearekin batera eta beste hainbat herritarren laguntzarekin baizik. Haiei irekita dagoen proiektua da».\nArantxa Berrotaran, Euskara zinegotziak, Euskara Aholku Batzordea osatuta eta martxan dagoela aipatu zuen. «Apirilaren 10ean deitu zen eta bertan eragile ezberdinak parte hartu zuten beraien kezkak, iritziak, proposamenak eta egunerokotasunean dituzten arazoak partekatzeko. Hemendik aurrera, urtez urte jorratuko da kudeaketa plana, beraiekin adostuko ditugu proiektuak, eta hori izango da aurrekontuetan txertatuko dena».\nEuskara Aholku Batzordea, Blagan Euskara Elkarteak eta Udaleko ordezkariek osatzen dute eta hiru azpibatzorde aurreikusten ditu. Merkataritza eta ostalaritza lehena, bigarrena hezkuntza eta kultura, eta hirugarrena kirola eta aisialdia. Gauzatu diren mahai-inguruetan «hiru gai agertu direla kezka moduan», esan zuen Berrotaranek. «Aisialdia, kiroldegia eta merkataritza, eta ostalaritza abiapuntu eta lehenik eragin beharreko esparru bezala ikusten ditugu».\nExpress Ikasbasket perdió con el segundo en la despedida Cierre de la calle Santiago


Edukien marketina eta Edukiak merkaturatzeko sistemak Martech Zone\nMarketinentzako eduki produktuak, zerbitzuak eta berriak Marketin Teknologien blogean. Orri zuriak, kasu praktikoak, blog korporatiboak eta idazteko aholkuak eta trikimailuak Martech Zone\n2020an mundua blokeatuta zegoen bitartean, irudi eta bideoz aberatsak diren esperientzia digitalek konektatu gaituzte. Inoiz baino gehiago fidatu ginen komunikazio digitalaren metodo tradizionalagoetan eta gure bizitzak partekatzeko eta distantzia segurutik konektatzeko modu berri eta berritzaileak hartu genituen. Zoometik TikTok eta Snapchat-era, eskolarako, lanerako, entretenimendurako, erosketak egiteko eta senideekin harremanetan jartzeko modu digitalean oinarritzen ginen. Azkenean, eduki bisualen indarrak esanahi berria zuen. Ez du axola\nInfluencer marketina azkar bihurtu da marka arrakastatsuaren edozein kanpainaren alderdi nagusi, 13.8ean 2021 mila milioi dolarreko merkatu-balioa lortuz, eta kopuru hori haztea baino ez da espero. COVID-19 pandemiaren bigarren urtean influencer marketinaren ospea bizkortzen jarraitu zuen kontsumitzaileak lineako erosketetan mendean jarraitzen zutelako eta sare sozialen plataformen erabilera areagotu zuen merkataritza elektronikoko plataforma gisa. Instagram bezalako plataformekin, eta azkenaldian TikTok, beren merkataritza soziala ezarriz


Baztarrika Gaztandegia - Goierri Turismo\nIdiazal gazta nola egiten den ikusi dezakegun gaztandegi tradizionala, artzaiaren laguntzarekin eta bideo didaktikoen laguntzarekin. Idiazabal gazta egiteko aukera dago.\nEskualdeko produktuak erosteko aukera dago bertako dendan.\nArdiak bertako instalazioetan ikusteko aukera dago.\nHelbidea: Ugarana Goikoa Auzoa 12, Gabiria\nGabiriako igoeran eta Ormaiztegiren aldamenean, Beko Errota apartamentuak kokatzen dira. Apartamentu multzo hau, egurrezko 5 etxez osaturik dago eta guztien artean 9 apartamentu osatzen dira, 2 gela, komuna, sukaldea eta...


kritiken hemeroteka » XXI. mendean nabigatzeko\nXXI. mendean nabigatzeko Itxaro Borda / Hegats, 2002-12\nIparraldean, gero eta euskaldun gehiagok onomastika-zatiketa hori onartzen ez duen arren, iparraldean beraz, hburu baten ateratzea besta bat da, edo frankotan argitalpenak aipamen izpirik gabe plazaratzen baitira, izan behar luke, bere urritasunean, literaturaren historia harroaren haria ez dela osoki moztua sinestarazten baitu. Eta gainera Sarako eskola famatuarekin lotzen gaituen obra bat eskuartean dugunean, besta are handiagoa dela nola ez altor. Horixe da Aurelia Arkotxak Alberdania argitaletxean eskaini digun Septentrio izeneko bigarren lanarekin agitzen. Lapurdi eta lapurtarra entzuten da prosazko olerki luze honetan zehar, Lapurdi, arras bekan (gora) aipatzen duen bere itsasoan beha, so, itsasoarekin liluratua, zoratua. Itsasoa munduaren lau haize-hegaletara abiatzeko portu eta lehor. Itzultzeko halaber, bidaiako gertakariz aldatua bezain aberastua.\nAurelia Arkotxa 1953ko urriaren 3an sortu da Baigorrin, itsasotik hain urrun. Hamar urte zituela Hendaiara etortzean ur berdezko eremua lehen aldiz ikusi zuen kolpe poetikoaz ari zaigu testuz testu, izan Maiatz aldizkarian, izan Atari Ahantziak deitu bere lehen poema-bilduman, izan Septentrio honetan. Idazten duelarik, segitzen dugu guk irakurle, hainbeste maisutasunen aitzinean mutu, itsasoari dagozkien hitzen erroak bilatzen, hitzak berak ahanzturaren hauts petik jalgitzen banaka, hiztegi berriak osatzeko. Etxeberri eta Pouvreau-ren ildoetarik ibilki Hendaiatik Ternuaraino. Bakoitzak bereber galdetzeraino zeren izenean galdu diren ele gazi horiek, zergatik hondarrean asmatu eta amestu den Euskal Herria artzain eta mendi mende. Erantzun zenbait bagenituzke eiki, hemen esplikazio soziologikotan hedatzeko lekua balitz. Baina Septentrio narrazio poetikoaren orrialdeetarik nabigatzea aski zaigu gaurkoz.\nKenneth White eskoziar poeta ibiltariaren hitzak irentsiz abiatzen gara. Poeta ezagun horren hatza, eta Basho japoniar haiku egilearena nola ez, kausitzen genuen jadanik, Jon Casenave Lehuntzarra duela urte parrasta bat Elkarren publikatu zuen bere Ordu Alferren Segidan deituriko lanean. Natura, oinez partitzea eta poesia sortzea uztartzen zituen poema-bilduma hark, baina aldion lurra baino, itsasoa da fikzio hauen oinarkaitz, hala erran baldin badezaket. Eta gomita ikaragarria da, Auxelia Arkotxaren eta Kenneth Whiten bide maritimoak, liburutegietan eta lekuan lekuko artxiboetan gurutzatzen direlako. Ipar munduetako hormak, haizeak, uhin latzak eta baleazaleen oihuak lagun.\nSeptentrio hiru zatitan harilkatzen da. Galerna literarioa bailitzan. Hasieran hitzez enbata ilunbez nola, hala hantua, bere zurrunbiloetan gero ontzia harrapatzen eta azkenik itsasoa jabaltzen dela, baretzen, ez-ohizko lasaitasun antsiatsuaz betetzen. Guztiz idazlan gehienak euskara batu normatiboaz irensten ditugun aro hanpuros hauetan, Lapurdiko euskalkiak tenpesta aire hotza sartzen digu zainetan, garai baten gustu bortitza aho zokoetan josten, eta bizitza uhinez uhin jostatzen zeneko izuaren izua gatza sabaietan itsasten. Liburu honen irakurtzea ez da bakezko bidaia; alderantziz. Inarrosiak gabiltza, elerik ele nahasiak, ontzi ahulen zubi gainetako burdinak ahurrez tinkatuz itsas-minez botatzear. Alta Marko Poloren narrazioarekin, Mandebilla gidari dugula, orienteko mirakulu eta edertasun batzuetan ankerrak azaltzen zaizkigula, bidaia plantan hasten dela iruditzen zaigu. Hitza bela erraldoiaren antzera zabaltzen da, aurkitzeko daukagun munduaren errateko. Ez luzerako ordea.\nBigarren zatian itsasoz eta denboraz daramagun pelegrinazioak Quebec eta Temua aldera eroaten gaitu. Eta hor, ama-lurrarekiko, hala diote abertzaleek, gure ikusmoldearen zalantzan jartzera behartzen gaituen Emile indio ikaragarriaren ezagutza egiten dugu. Ezinbesteko esperientzia literarioa. Hirugarren partean aldiz, olerkiz olerki eta testuz testu Aurelia Arkotxak ipar hotz hartako lurretan berak eraman urratsak jarraitzen ditugu, tenpestaren bihotzetik urruntzen bagina bezala. Egutegi intimoaren irakurketatik ez gara salbu ateratzen hargatik. Alabaina, orientetik septentriorako bidaian, karta zehatz eta ederrak edukiagatik, hautsirik gaude, idazlearen plantan, ezpainetarik hitza banaka desagertzen zaigula, isiltasunaren tentazioak tirriatuak. Bildumako azken poemak itsasoa izenondoa errepikatuz, larrantz jaukitzen dira omalde zurian.\nIrudi luke idazleak bere trebezia galtzen edo behintzat galtzera uzten duela, behiala deitzen genuen isiltasuna heda dadin bazterretan, ur eremuetan, gure kasko-zokoetan, pentsatzeko premiazkoa dugun isiltasunaren harramantza galernatsua hain zuzen entzun dezagun. Bakardadearen haizea behar bada. Edo denboraren zein herrialdeen arteko elkartasunaren ekaitzak bete-betean harrapa gaitzan eta hondar olerkitik hara, gure gogoetak alda daitezen. Septentriok ohizkoan pentsatzeko, eta badakigu alor horretan bederen ohitura hilgarria dela, erabiltzen ditugun sareak desegiten dizkigu.\nAurelia Arkotxaren azken lana berezia da. Itsasoaren inguruko eleak eta mitologiak berriz biltzen laguntzen digu, pentsamenduari Euskal Herriak jasaten eta jasan arazten dituen urtedi beltz hauetan, ezin bestekoa duen ibaien antzera isurtzeko aukera emanez. Narrazio eta olerki hauen hitz laxoen bidez.\nPoesia jendeen, aditzen eta mendeen bitartekari ezin hobea ez ote da?


GUTUNA: Elizondoko Osasun Etxeko langileak euren lan egoeraz - Baztan - Erran.eus\nGUTUNA: Elizondoko Osasun Etxeko langileak euren lan egoeraz\nTtipi-Ttapa 2021-08-11 09:00\nIritzi artikulu honen bitartez, Elizondoko Osasun Etxeko langile batzuk euren lan egoeraren berri eman nahi izan dute.\nElizondoko Osasun Etxeko langileok gure lan egoeraren berri eman nahi dugu.\nLangile falta dela eta, egoera etsigarrian gaude.\nMomentu honetan ordezkatu gabe ditugu hiru mediku postu eta urtebete baino gehiago bada pediatra postu erdia ere bete gabe dugula. Azkenaldian erizain eta administrariak ordezkapenik gabe geratu izan dira. Honek guztiak herritarrei eskainitako arreta egunetik egunera okertzea eragin du, abiadura larri eta kezkagarrian.\nCOVID gaitzak protagonismoa hartu du gure egunerokoan: diagnostiko azkarrerako testak egitea, PCRak, telefono bidezko jarraipena, aurrez aurrekoa beharrezkoa denean, kasu eta kontaktuen zalantzak argitu eta hitzorduak kudeatzea, txertaketa kanpaina… Mediku eta erizainen agendak aurrez bete-beteak zeuden eta orain gainezka egin dute. Saturazio honek nahi eta nahiez eragiten die bestelako arazoengatik arreta behar duten pazienteei, larrialdiak kenduta. COVID-az gain bestelako arazoak dituzten pertsonak artatu behar eta nahi ditugu: gaitz kronikoak dituztenak, minbizia dutenak, osasun arazoak dituztenak, probaren bat egin behar dutenak… osasun arreta behar duten guztiak, gaitzaren larritasuna edozein izanik ere.\nUrteak badira medikuak ordezkatzeko arazoekin gabiltzala. Erantzun ofizialarekin ohituta eta aspertuta gaude dagoeneko: “Ez dago medikurik”. Erantzun horrekin iduri du mediku falta aurreikusi ezinezko eta soluziorik gabeko arazoa dela! Egoera horretara zoriz iritsi izan bagina bezala, inork hori gertatuko zela jakin gabe! Bistan da erantzun hau ez dugula sinisten, ez baita posible administrazioko arduradunak azken hamarkadetako egoera honen jakitun ez izatea (medikuen jubilazioak eta etengabeko migrazioak beste komunitate edo herrialdeetara).\nEpe luzerako aurreikuspenik ez dago.\nOrain arte medikuekin genuen arazoa badirudi hemendik aurrera erizain eta administrarien ordezkapenekin izanen dugula.\nUda honetarako ez dugu oinarrizko eta ezinbesteko langile kopurua ere! Gutxienekoaren azpitik gaude. Plantilla gainezka eginda eta zigortua dago, eta hala ere egunerokoan malabareak egiten jarraitzen dugu pazienteen arreta bermatzeko.\nAkituta gaude, leher eginda. Ahal duguna eta behar genukeena baino askoz gehiago gure gain hartuta.\nEz dugu uste soluzio egokia denik herritarrei eskatzea SOILIK kasu akutuetan, urgentzietan edo deskonpentsazioak dituztenean etortzea osasun etxera. HAU EZ DA SOLUZIOA eta guri inpotentzia, ezinegona, frustrazioa eta haserrea eragiten dizkigu.\nNoraezean gabiltza. Osasunbidea kudeatzen eta zuzentzen duten aunitzek abandonatu gaituztela sentitzen dugu, isiltasuna baita orain arte jaso dugun erantzuna.\nNoiz arte egin beharko dugu lan erritmo eta baldintza hauetan?\nNoiz proposatuko dizkigute soluzioak Osasunbideko arduradunek?\nNoiz indartuko dute herrietako arreta?\nBegirada urrutira zuzenduko duten politikari, planifikatzaile eta administratzaileak behar ditugu sistema publikoan. Etorkizuneko pandemiak aurreikusi eta neurriak garaiz hartzeko gai izanen direnak; COVID baino hilkortasun handiagoa izaten ahal dutenei aurre egiteko gai izateko antolakuntza egokia proposatuko dutenak.\nAzkenik barkamena eskatu nahi diegu egoera hau dela-eta behar bezala artatuak sentitu ez diren herritar guztiei.


naiz: agenda - Zine forum politikoa Plateruenan\nZine forum politikoa Plateruenan\n2018/02/28 - 2018/03/14\nOtsailaren 28an hasita, zine forum politikoa izango da Plateruena Kafe Antzokian, Durangon. Hiru saiotan, hiru film aztertuko dira, hortarako beren-beregi gonbidaturiko zine aditu eta politologoek lagunduta: Asier Blas eta Josu Martinez, Helena Franco eta Xabier Landabidea eta Iratxe Fresneda eta Mario Zubiaga.\nEmir Kusturikaren ‘Underground’, Gillo Pontecorvoren ‘La batalla de Argel’, eta Ken Loachen ‘Yo, Daniel Blake’ izango dira ikusgai eta aztergai. Saio bakoitzean filmen pasarte batzuk iksuteko aukera egongo da. Hori horrela, filmak etxean ikusita etortzea gomendatzen da.\nHorrela, otsailaren 28an, ‘Underground’ lana izango da aztergai Asier Blas eta Josu Martínez-en eskutik. Martxoaren 7an, ‘Yo, Daniel Blake’ pelikula izango da protagonista, Helena Francok eta Xabier Landabideak bertan parte hartuko dutelarik. Eta bukatzeko, martxoren 14an, ‘Herrien askapena, atzo eta gaur’ izeneko saioa burutuko da Iratxe Fresneda eta Mario Zubiagaren eskutik, bertan ‘La batalla de Argel’ lana ikusteko aukera egongo delarik.\nEgitaraua Zine Forum


2015eko edizioa | Ingeniería | Deusto\nLa doctora en informática Asunción Gómez Pérez gana el premio Ada Byron a la Mujer Tecnóloga 2015\nAsunción Gómez Pérez. 2015ko Emakume Teknologoarentzako Ada Byron saria\nAsunción Gómez Pérez (Azuaga-Badajoz, 1967-09-03) adimen artifizialeko aditua da. Madrileko Unibertsitate Politeknikoan lizentziatu zen Informatikan 1991n eta handik bi urtera eskuratu zuen doktore titulua, 1993ko abenduan, unibertsitate beran. Doktorego ondorengo ikasketak egin zituen Stanfordeko Unibertsitateko Knowledge Systems Laboratory ospetsuan, Palo Alton (Kalifornian). Frantsesez eta ingelesez hitz egiten du, eta enpresen administrazio eta zuzendaritzako master bat eta jakintzaren ingeniaritzako beste bat ditu. Madrileko Unibertsitate Politeknikoko Informatika Fakultateko Adimen Artifizialeko Saileko katedraduna da 2007tik (esparru horretako lehenengo espainiar emakume katedraduna izan zen). Aurretik bitarteko irakaslea izan zen (1991-1995) eta irakasle titular (1995-2007) unibertsitate berean.\nDoktoregoko 18 tesi eta karrera amaierako 47 proiektu zuzentzeaz gain, ikertalde baten sortzaile eta zuzendaria ere bada: Ontology Engineering Group. Hogeita hamar adituk osatzen dute eta Informatika arloan estatu mailako ikertalderik azpimarragarriena da. Nazioarteko 21 proiektutan izan da ikertzaile nagusia eta estatu mailako 400etan; eta liburuetan eta aldizkarietan egin dituen ekarpenak ehunetik gorakoak dira. Beste hainbeste esan daiteke biltzar, ikastaro, mintegi eta hitzaldietan parte hartzeaz ere, Espainian eta atzerrian. Guztira 15 patente erregistratu ditu, eta hogeita hamar proiektutan lan egin du I + G-ko enpresekin eta administrazio publikoekin, guztira milioi bat euroko aurrekontuarekin. Bere ikerrildoak arlo hauek dituzte ardatz: ontologiak, web semantikoa, linked data eta jakintzen kudeaketa. Hiru alabaren ama honek –haietatik bi, bikiak– aipamena jaso izan du berriki, teknologia semantikoen ikerrarloan mundu mailan presentziarik handiena duen eta osperik handiena duen hiru emakumeen arteko bat delako.\nBegoña García Zapirain. 2015ko accesita\nTelekomunikazioko ingeniaria da (1995) eta doktorea Konputazio Zientzietan eta Adimen Artifizialean (2004). Laringektomizatutako pertsonen artean ahots esofagikoa berreskuratzeko algoritmo bati buruz egin zuen tesia.\nLanbideko karrerari softwarearen garapeneko ingeniari lanetan ekin zion, ZIV enpresan (1995-1997), ondoren Deustuko Unibertsitateko irakaskuntza eta ikerketako zenbait ardura hartzeko.\n2001ean e-Vida ikertaldea sortu zuen, hogeita hamar bat ikertzailek osatua eta seinale biologikoen prozesamendu digitala eta osasuna eta bizi kalitatea hobetzera aplikatutako teknologia berrien garapena ardatz hartuta. Talde horretako ikertzaile nagusia da.\n2015ko Deustuko Emakume Teknologoarentzako Ada Byron Saria aurkezpena\nIngeniaritza Fakultateko, Deustuko Unibertsitateko 2014-2015ko Forotechen barruko hitzaldi bat antolatu du “Zer dakarkiote emakumeek teknologiari?”. Pilar Kaltzada kazetariak gidatuta, hizlari hauek aritu dira:


Fernando Morillo idazlearekin topaketa\nFernando Morillok hogeita bost liburutik gora idatzi ditu (Abbadiaren Sekretua, Pasio Krimena, Zonbia San Mamesen, Itzalen Sua, …) gehien bat haur eta gazte literaturaren esparruan. 2011ko udazkenean Abbadiako Nekatoenea etxaldean egon zen eta hango giroan murgilduz sortu zuen gazteendako abenturazko eleberria: « Abbadiaren sekretua ». Nahiz eta gazteentzat idatzia izan, helduek ere liburua gustokoa dute. Ukan duen arrakastaren ezaugarri, liburuaren lehen edizioa agortua da jadanik. Bere argitaletxeak, Gauminek, bigarren edizioa prestatzen du (euskaraz).\n"Abbadiaren Sekretua" audio-liburu formatuan aurki daiteke\nFernando Morilloren argitalpen guziak (Liburu bakoitzaren inguruan topaketa antolatzen ahal da): http://www.fernandomorillo.eu\nBere argitaletxea: Gaumin: http://www.gaumin.com


Otsailaren 22ko 24/2011 Dekretuak 164/2002 Dekretua aldatu du, eta Eibarko Egoitza Zentroa sortu eta Eibarko Hezkuntza Esparruaren administrazio- eta antolakuntza-egitura zehaztu du 24/2011 Dekretuaren arabera, Hezkuntza Saileko Ikastetxeen zuzendariaren ebazpen batek arautuko ditu alderdi hauek: nola onartu ikasleak Eibarko Hezkuntza Esparruko egoitza-zentroan eta nola aurkeztu eskabideak eta zein epetan eta nola, zer dokumentazio erantsi behar zaien eskabideei eta zein epetan aurkeztu.\nHorretarako, eta betiere 164/2002 Dekretuaren 19. artikuluarekin bat etorriz, hau\n1. artikulua.– Eskabideak aurkezteko epea. Egoitzan tokia eskatzeko epea: uztailaren 7tik abuztuaren 7ra, egun biak barne. Ebazpen honetako eranskinean dago zehaztuta egutegi osoa.\n2. artikulua.– 220 lagunentzako lekua izango da gehienez. Deialdia erabat ebatzi ondoren, plaza hutsik geratuz gero, Egoitza Zentroko zuzendariak egoitzan beste zenbait pertsona onartzeko baimena eman ahal izango du, eskabidea egiten duten unetik ikasturtea amaitu arte, betiere ezarritako eskakizunak beteta.\n3. artikulua.– Hezkuntzako lurralde-ordezkaritzek edo deialdi honen xede den egoitza-zentroak ematen dituen inprimakietan egin beharko dira eskabideak. Inprimaki horietan jasotzen da zein datu eman behar dituzten eskatzaileek eta zein dokumentu aurkeztu.\n4. artikulua.– Eskaera eta inprimakian adierazitako dokumentazioa Eibarko Egoitza Zentroan aurkeztuko da, Administrazio Publikoen Administrazio Prozedura Erkidearen urriaren 1eko 39/2015 Legearen 16. artikuluan adierazitako lekuetan, bai eta Euskal Autonomia Erkidegoko Administrazio Orokorraren eta haren erakunde autonomiadunen erregistroen sorrera, antolaketa eta funtzionamenduari buruzko apirilaren 29ko 72/2008 Dekretuan adierazitakoetan ere.\nEskaera posta-bulego batean aurkeztuz gero, gutun-azal irekian egingo da, postako funtzionarioak data eta zigilua ipin diezazkion ziurtatu baino lehen.\nEskaerarekin batera eskabide-orrian eskatutako dokumentazioa aurkeztu behar izango da. Aipatutako dekretuaren arabera, 20. artikuluan, 2019-2020ko ikasturtean egoitza-zentroan egon diren pertsonak eskaera aurkeztetik salbuetsita egongo dira, baldin eta aipaturiko ikasturtean matrikulatuta egon ziren ikastetxeko egonaldiko baldintzak betetzen badituzte eta 2020-2021eko ikasturterako matrikula egin badute. Pertsona hauek automatikoki onartuko dira egoitza-zentroan.\n5. artikulua.– Administrazio Publikoen Administrazio Prozedura Erkidearen urriaren 1eko 39/2015 Legearen 68. artikuluaren arabera, eskabideak eskakizunak betetzen ez baditu, interesdunari errekerimendua egingo zaio hamar eguneko epean akatsa zuzentzeko edo aurkeztu ez dituen nahitaezko agiriak eramateko. Era berean, jakinarazi egingo zaio ezen, horrela egiten ez badu, eskaeran atzera egin duela ulertuko dela, horretarako ebazpena 21. artikuluan jasotako moduan eman ondoren.\nEskaera egoitza-zentroan egiten bada, errekerimendu honen aurkezpena une berean egin ahal izango da. Eta idatziz utziko da jasota eskatzaileari errekerimendua egin zaiola.\n6. artikulua.– Interesatuen datuen erabilera eta funtzionamendua honako lege honek arautzen ditu: 3/2018 Lege Organikoa, abenduaren 5ekoa, Datu Pertsonalak Babestekoa eta Eskubide Digitalak Bermatzekoa.\nHezkuntza Saileko Ikastetxe eta Plangintzaren zuzendariaren ebazpen honen kontra, gora jotzeko errekurtsoa jarri ahal izango zaio Hezkuntzako sailburuordeari hilabeteko epean, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera.\nEbazpen honek ondorioak izango ditu Hezkuntza Saileko webgunean argitaratzen denean. Bertan mantenduko da, eranskinekin batera, deitutako prozedura amaitu arte eta hura betetzeko errekurtso-epeak igaro arte.


Ritxi Lizartza: "Dokumentalak zeresana sortuko duela uste dugu" - Zinea\nBy Urko Ortega, Ines Arrue eta Maialen Goñi|2021-04-26T12:18:06+02:0026 apirila, 2021|\nFrankismo garaiko azken hondarretan, 1965 inguruan, gizarteak jasaten zuen zapalkuntza salatzen hasi ziren apaizak beren sermoietan, eta hainbatek kaleko manifestazioekin bat egin zuten. Horren aurrean, Espainiar estatuko 53 abade Zamorako espetxera preso bidali zituzten hainbat urtez, hutsik zegoen emakumeen hegalean bakartuta; huraxe izan zen munduan inoiz egon den abadeentzako kartzela bakarra. Gehienak euskaldunak izanik, garaiko gizartean ezagun egin zen auzia, baina gaur egun erabat ahaztuta dago gertatutakoa, eta inor gutxik oroitzen du gizon haiek bizitakoa.\n“Javi Barajas izan zen nolabait historia deskubritu zuena. Protagonistekin hitz egiten hasi zen, eta ikusi zuen dokumental bat egiteko aukera zegoela”, azaldu du Lizartzak, “historia ezezaguna zelako eta kontatu gabe zegoelako”. Orain bost urte abiatu zuten proiektua, “eta eskerrak hasi ginen! Apaiz horietako batzuk zoritxarrez hilda daudelako egun”. Publikoari demokrazia aurreko ikur handienetako bat deskubrituko diotelakoan daude, eta dokumentalak harrera beroa izango duela.\nDonostian izan gara Lizartzarekin, eta jarraian duzue elkarrizketaren laburpen-bideoa.


JUANA JOXEPA TRONPETA – Urtxintxa\nUrtxintxa > Jolasgunea > Jolasak > 4 urtetik aurrera > JUANA JOXEPA TRONPETA\n1. Animazio jolas honetan gidari batek abesten duenari beste guztiek erantzun behar diote eta mugimendu erraz batzuk egin behar dituzte, gainera. Abestiak bi zati ditu: bertsoa eta leloa. Kantak Juana Joxepa Tronpeta pertsonaiak munduan zehar bizi izandako abenturak kontatzen ditu.\n2. Bertsoa aldakorra da. Lehengo bi esaldiak beti errepikatzen dira baina hirugarren eta laugarren esaldiak aldatu egiten dira. Bertsoak asmatzea da jolas honen zatirik dibertigarriena; beraz, gidari bakoitzak ahalik eta bertsorik dibertigarriena asmatu beharko du.\n3. Leloa ez da aldatzen. jolaskide guztiek batera abesten dute\n4. Azkeneko esaldian aipatzen den jokalariak hurrengo bertsoa abestu beharko du. Beraz, izen hori aldatu egiten da. Gainera, esaldi hauek abesten ditugun bitartean mugimendu batzuk egin beharko ditugu. Eserita bagaude, honako mugimendu hauek egin daitezke:\nHEMENDIK HARA MUNDUARI JIRA BIRA: besoak altxatu eta alde batera eta bestera mugitu\nJUANA JOXEPA (haurraren izena) BILA DEZALA: txalo jo\nZutik jolasten bagara, leloa abesterakoan bestelako mugimendu batzuk egin daitezke. Adibidez:\nHEMENDIK HARA MUNDUARI JIRA BIRA: bueltak eman, besoak altxatuta.\nJUANA JOXEPA (haurraren izena) BILA DEZALA: saltoka egin, txalo jotzen dugun bitartean.\nJolas honetako pertsonaia, Juana Joxepa Tronpeta, aspaldiko korro jolas batean agertzen da. Egun oso ezaguna den A LA KINKIRRINERA abestiaren lehenengo zatian agertzen da emakume honen izena. Zerainen jasotako aldaeran, haurrek honela abesten zuten, biribilean jarrita: “Juana Joxepa Tronpeta jarri belauniko, Jesukristo baratzan, aitatxo, amatxo, zabureri, gutxi, gutxi, gutxitxo. “A la kinkirrinera a la saburrera, ‘Mirentxu’ plaza berriko jira beste aldera” . Saran, Aramaion, Muxikan, Zeanurin eta Donostian antzeko aldaerak aurkitu dira. Guk sortutako aldaera honetan Juana Joxepa Tronpeta baratzetik eta Plaza Berritik atera dugu, munduan zehar bidaia egiteko. Jolasak beste bidaia jolas batzuek duten oinarri bera du: gidari batek abestu egiten du eta taldeak ernatzun edo errepikatu egin behar du. Normalean, autobusetan egiten diren bidaietan egiteko oso aproposak dira honelakoak. Euskaraz honelako abesti eta jolasak nahiko berriak dira, adibidez, SARDINA BAT eta MAITEK PIXA EGIN DU.\nZutik jolasten bagara, leloa abesterakoan bestelako mugimendu batzuk egin ditzakegu.\nJUANA JOXEPA (Antxonek) BILA DEZALA: saltoka egin, txalo jotzen dugun bitartean.\nsentipenezko eta mugimenduzko jokaera erritmikoa: errepikapena.\nimitazioa: rolen eta ekintzen erreprodukzioa\nJuana Joxepa Tronpetak\nhartu zuen bizikleta\ngelditu zen Goizuetan\ngelditu zen Manhatanen\nzortzi hanburgesa jaten.\n(bertsoaren bigarren zatia gidariak asmatu egin behar du)\nmunduari jira bira\n(haurraren izena) bila dezala


Poesiaz beteta dator maiatza Gasteizera - bizkaie.biz\nPoesiaz beteta dator maiatza Gasteizera\nBizkaie! 2019-05-08 11:47 Kulturea\nErrezitaldiak, mintegiak, kontzertuak, irakurraldi herrikoiak... egongo dira.\nPoetak Maiatzean, Gasteizko Nazinoarteko Poesia Jardunaldien zazpigarren edizinoa hasiko da gaur, eguaztena. Hilaren 31ra arte, olerkigintzea uriko txoko guztietara zabalduko dabe, jardueraz betetako egitarau potoloari esker. Idazleak izango dira protagonista nagusiak, eurek gidatuko dituelako ekintza gehienak.\nInaugurazinoa 18:00etan izango da, eta handik ordubetera, Miguel Fernándezen Ágora poética soinu-instalazinoa zabalduko dabe. Hurrengo asteotan, hortaz, poesiak hartuko dau Gasteiz, forma askotan: olerkien errezitaldiak eta irakurraldi musikatuak egongo dira, jakina, baina baita tailerrak, mintegiak eta erakusketak be, besteak beste. Danetara, ehun ekintza poetiko baino gehiago.\nJaialdiaren helburu nagusia olerkigintzea Gasteiz osoan zabaltzea da. Hori dala eta, unibersidadean, tabernetan, merkataritza-guneetan, eskoletan zein leku publiko enblematikoetan antolatu ditue jarduerak. Edade guztiak gogoan izan ditue programazinoa egiteko orduan. Esate baterako, hilaren 12an, grafiti poetiko kolektiboa egingo dabe gazteakaz, 55 urtetik gorakoen errezitaldiak be badagoz, eta umeentzako ekintza ugari be bai.\nEuskereak be lekua izango dau Poetak Maiatzean jaialdian, gaztelaniazko ekitaldiak gehiago izango diran arren. Euskerazko agerraldiak egingo dituen sortzaileen artean, Bernardo Atxaga, Eider Perez, Leire Etxezarreta eta Jabier Muguruza dagoz. Ganera, bertsolaritzeagaz lotutako ekintzak eta Joxan Artze gogoratzeko saioa egingo ditue.\nProgramazino osoa hemen.


Euskaraz hasi dute ikasturtea | EIBZko liburutegia\n2015/09/02 -n liburutegia-kargitaratuta\nMaddi Ane Txoperena Iribarren / 2015-09-02 / 756 hitz\nGurasoen eskutik helduta, pauso bizian doaz umeak errepide bazterreko espaloitik. Zaku eta oinetako koloretsu berriak, lagunak ikusteko irrika, azkeneko galdera urduriak… Oraindik goizeko bederatziak ere ez direla, irri eta malko nahasketa bat da Basusarriko (Lapurdi) erdigunea. Frantsesez ari dira heldu zein ume gehienak, eta ez dirudi ikastolarako biderik hartuko duenik inork. Irudipen hutsa da, ordea: eskola publikotik hurbil dagoen ikastola berrira abiatu baitira horietako batzuk. Bederatzi haur dira guztira, gehienak Arrangoitzeko (Lapurdi) eta Basusarriko familia frantsesetakoak. Baina eraikin txikian euskarazko ingurune batean murgilduko dira laster, Seaskak ireki berri duen ikastola txikiari esker.\n«Guk dena egiten diegu euskaraz, eta ez dute aurpegi txarrik jartzen». Itziar Zunzunegiren hitzak dira, Basusarriko ikastola berriko irakaslearenak. Laguntzaile batekin batera, hura izanen da hemendik aitzina bertan izena eman duten bederatzi haurrez arduratuko dena, eta «pozik» dagoela aitortu du, begiradan ere nabari zaionez: «Oraindik azken konponketak falta dira, baita material pixka bat ere… Baina gurasoak oso animatuta daude, eta laguntzeko prest». Herenegun egin zuten aurre-sartzean, adibidez, guraso guziek parte hartu zutela azaldu du. Eta atzo ere, lehen egun ofizialean, gustura ziren aita-amak, urduritasuna tarteko. Cecile Etxebestek alaba bikiak ditu, eta proiektuak bultzatuta eraman ditu ikastolara: «Nik ez nuen euskaraz ikasteko hauturik izan, eta nahi dut haiek jakin dezaten». Aitak ere badakiela euskaraz, eta agian berak ere ikasteko aitzakia izanen duela, alabei esker. Ez da kezkatzen haiengatik: «Pixka bat mintzatzen dira etxean, eta gainera, ikaskide gehienek ez dakite oraindik ezer. Denek batera ikasiko dute».\nIkasturteko lehenbiziko eguna euskaraz egiteko aukera izan dute, beraz, Basusarriko ume batzuek. Biriatun (Lapurdi) eta Azkaraten (Baxenabarre) ere ireki dituzte ikastola berriak. Ondoko herrietara joateko beharrik ez dute izanen, beraz, euskaraz ikasi nahi duten gero eta haur gehiagok. Ihintza Arrieta Basusarriko gurasoarentzat aldaketa handia da hori: alaba gazteena herriko ikastolara eraman ahal izan du aurten, aitzineko bi haurrak ez bezala. «Bi zaharrenak Miarritzen dira: ez dute aukera hori izan». Herriko ikastolako bultzatzaileetako bat izan da Arrieta, gainera, eta ilusio handiz ekin dio ikasturteari: «Sorpresa handiz herriko etxeak ongi erantzun zion gure galdeari, eta Denen Etxea eraikinean bi gela, kanpoko zelai bat eta kantina utzi dizkigu». Moldaketa zenbait ere egin ditu udalak: komun txikiak, siestarako gela… Ikastola handituko balitz, bestalde, lan gehiago egitera engaiatu da auzapeza. Esperantza horixe du Arrietak: «Epe laburrean bederatzi haur baldin badira, dudarik ez dut poliki-poliki garatuko dela».\nEskaintza ere zabaltzen\nAtzokoa ez zen soilik haur txikienentzako lehen eguna izan, nolanahi ere. Ezta euskaldunentzakoa bakarrik ere. Hain justu, Zuberoa, Lapurdi eta Baxenabarre osoan hasi zituzten eskolak adin eta eredu guzietako ikasleek. Eskola berriak ez izanagatik, bertzelako berrikuntza batek markatu ditu aurten eskola frantses eta elebidunak: ama eskolako programen erreformak. Edukietan baino gehiago, moduan izanen da ezberdina. Najat Vallaud Belkacem Hezkuntza ministroak azaldu duenez, hain zuzen, umeak erdigunean ezarriko dituen hezkuntza nahi dute 2 eta 5 urte bitarteko haurrentzat. Horretarako, edukiak ikastean bainoago, ulertzean ezarriko dute arreta, eta sorkuntza zein ariketa fisikoari ere garrantzi handiagoa emanen diote.\nFrantzian eztabaida sortu du erreformak, baina ez muinagatik, epeengatik baizik. Izan ere, udaberrian argitaratu zuten programa berria, eta irakasle anitzi ez die denbora askirik eman nahi bezala prestatzeko. Ikastoletan, funtsean, aurten ez dute ezarriko, Jean Mixel Etxegarai Seaskako Pedagogia arduradunak azaldu duenez: «Udan atera dira programa berriari loturiko materialak, eta orain hasiko gara lantzen». Heldu den sartzean ezarriko lukete praktikan.\nBertze aldaketa batzuk iragarri ditu Etxegaraik, nolanahi ere. Batetik, Baionako Bernat Etxepare lizeoan sail teknologiko bat ireki dute aurten. Orain arte Letrak (L), Zientziak (Z) ala Ekonomia eta Soziala (ES) sailak hauta zitezkeen, hots, adar orokorrak. STMG deituriko sail teknologikoa gehituko zaie hemendik landa. Etxegaraik azaldu duenez, enpresen antolaketa eta kudeaketara bideratuta egonen da saila, eta, horretarako, ekonomia, zuzenbidea, komunikazioa, kontularitza eta horrelako gaiak landuko dituzte. Oraingoz, bortz ikasle hasiko dira, baina lehen hiruhilekoa aitzinatu ahala gehiago izan daitezkeela dio. 2017rako irekiko duten lizeo profesionalera begira bertze urrats bat izanen da.\nKolegioetan, berriz, «ahalmen urritasuna» dutenei zabalduko die eskaintza Seaskak, Ziburuko (Lapurdi) Piarres Larzabal kolegioan «inklusiorako egitura pedagogikoko» gela bat irekita. Orain arte Kanboko (Lapurdi) Xalbador kolegioan bakarrik zegoen: «Irakasle berezitu bat dute, eta gela arruntaren eta bertzearen artean ibiltzen dira, bakoitzaren beharren eta ahalmenen arabera». Kanbokoan hamar ikasle daude, eta Ziburukoak bortz hartuko ditu aurten. «Orain arte beti izan ditugu halako kasuak, baina eskaintzen genuen bakarra Kanboraino joatea zen. Batzuentzat urrunegi zenez, frantses egituretara joan izan dira». Ziburun izanen dute aukera orain.\nHerri bereko lehen mailako ikastola berria, Kaskarotenea, ortzegunean irekiko dute azkenean. Joan den ikasturteko gatazkaren ondotik, lurra erosi eta prefabrikatua ezarri dute bertan. Lanak atzeratu egin dira, ordea, eta bi egun berantago hasiko dira. Arazo politikorik gabe, halere.\nKategoria Berria egunkaria, Hezkuntza, Hizkuntza, etiketak 2015, Cecile Etxebeste, Itziar Zunzunegi, Jean Mixel Etxegarai, Maddi Ane Txoperena, Seaska ikastola by liburutegia. Gorde lotura.


Eskubide digitalen urraketa alarma globaleko egoeran - Ingeniería Sin Fronteras\nGure aurrez aurreko saioak berreskuratu ahal izateko zain gaudenez, kasu honetan bideokonferentzia baten aldeko hautua egin dugu Jitsi plataformaren bitartez. Zure plaza erreserbatzeko (plaza kopuru mugatua egongo da) eta saio honetan nola parte-hartu jakin dezazun, idatzi hezkuntza(arroba)euskadi.isf.es. helbide elektronikora. Animatu eta (modu seguruan) ikusiko dugu elkar sareeetatik!\nLa entrada Eskubide digitalen urraketa alarma globaleko egoeran aparece primero en ISF Euskadi.


Udalak aurtengo San Juan jaiak bertan behera lagatzea erabaki du Covid-19aren ondorioz sortutako osasun-krisia dela-eta — Eibarko Udala\nUdalak aurtengo San Juan jaiak bertan behera lagatzea erabaki du Covid-19aren ondorioz sortutako osasun-krisia dela-eta\nUdalean ordezkaritza duten talde guztiek hartu dute erabakia, aho batez. Jaiak ez dira egingo hasieran aurreikusita zegoenaren arabera, baina, hala ere, Kultura Saila aztertzen ari da zer egin daitekeen eta nola egin daitekeen. Horretarako, ekitaldiak egiteko modua ahalbidetuko duten mekanismoak prestatuko dira, baina Udalak oso kontuan izango du ekaineko osasun-egoera, eta zorrotz beteko ditu une horretan indarrean dauden osasun-neurri guztiak.\nEibarko Udalak aurtengo San Juan jaiak bertan behera lagatzeko erabakia hartu du, COVID-19ren ondoriozko osasun-krisiaren ondorioz eta alarma-egoerak ezarritako neurrien ondorioz.\nIkusita jaietako programan jasotako ekitaldi gehienek ez dituztela betetzen gaur egun dagoen egoeran bete behar diren jarraibideak, udal ordezkariek programazioa bertan gabe uztea erabaki dute, normaltasun-egoera batean oinarritutako programazioa baitzen.\nHorregatik, Eibarko 2020ko Sanjuanak ezin izango dira egin orain arte herriko jaiak egin izan diren bezala, baina Kultura saila aztertzen ari da jarduera edo jai-ekitaldi horietatik zeintzuk egin daitezkeen eta nola egin daitezkeen, eta, horren arabera, agitaraua prestatzen ari da. Kultura Batzordeko kideek atzo, maiatzaren 20an, egindako bilera batean, erabaki zuten Eibarko jaietako ekitaldirik esanguratsuenak egiteko aukera aztertzea. Ekimen hauek streaming bidez edo bestelako formatu batean eskainiko lirateke, bai eta auzo desberdinetako balkoietara bideratutako kalejiretan oinarrituta. Uneoro kontrolatuko da jende-pilaketarik ez egotea.\nHorrela, ekitaldi horietako batzuk egitea ahalbidetuko duten mekanismoak bilatuko dira, betiere ekaineko ososun-egoera oso kontuan hartuta, eta une horretan indarrean dauden osasun-neurri guztiak zorrotz beteta.


'Keeper': Atezainei zuzendutako amodio gutuna\n‘Keeper’: Atezainei eskainitako amodio gutuna\nEgilea Sara Hernandez Askasibar|2020-02-05T16:32:00+02:00otsaila 5, 2020|\n-Atezaina izatearen marka-\nDonostia Kulturak eta Real Sociedad Fundazioak elkarlanean antolatzen duten Korner jaialdia bueltan da berriro, futbolaren eta kulturaren arteko harremanak sustatzeko. Itxuraz zerikusirik ez duten bi mundu badira ere, jaialdiaren hirugarren edizioak eskaintza anitza du: mahai-inguruak, bertso txapelketa, literatura, antzerkia, artea, erakusketak eta, nola ez, zinema. Otsailaren 11an, asteartean, KEEPER (2019) filma ikusteko aukera izango dugu Donostiako Antzoki Zaharrean, atezainei eskainitako amodio-gutuna den filma.\nJohan Kramerrek, zuzendariak, atezain desberdinak zelai desberdinen ateetara hurbiltzen direla emango dio hasiera filmari, bisualki oso erakargarriak diren plano finkoen bidez. Penalti area aztertu, luzatze-ariketa egin, eskularruak jarri, arnasa hartu, euren buruarekin hitz egin, errezatu eta hurrengo 90 minutuetan atea beraien etxea izango balitz babesteko prestatuko dira. Horrela, futbolean askotan gutxietsi ditugun atezainen ohiturak edo errituak gertutik aztertzeko aukera eskainiko digu filmak, planotik kanpo gertatzen dena alde batera utziz. Kamarak ez ditu golegileak jarraituko, behingoz atezaina izango da protagonista.\nEta piiii. Arbitroak hasiera emango dio partidari.\nPartida desberdinek aurrera egin ahala, dokumentalean elkarren artean oso desberdinak diren bost atezainek euren esperientzia pertsonalak kontatuko dituzte atezainaren figuraren inguruko klixeak hautsiz. Futbol liga amateurretan taldeko jokalari okerrena izan ohi dela atezain badiote askok, filmak kontrakoa frogatuko du: nortasun ausarta eta buru ahalmena handia behar da atezaina izateko. Izan ere, atezain baten prestakuntza 80% coaching-a da eta 20% entrenamendu fisikoa. Azken finean, taldeak partida irabazten badu golegileei esker dela dirudi, baina porrot egiten badu atezainari egozten zaio errua.\nEta filmak atezain figuraren inguruko xehetasun guztiak erakutsi dituela eta filma errepikakorra bilakatuko dela dirudienean, protagonistek euren gogoetak eta ametsak partekatuko dituzte ikuslearekin, atezainen nortasun berezian, motibazioetan eta ibilbideetan sakonduz. Tarek Kharboutly (32 urte) Siriako futbol taldeko atezaina zen ihesean alde egin behar izan zuen arte; Selena Babbek (23 urte) futbolari profesional bilakatu nahi du; Lenny Beembomek (8 urte) futbol ligako lehen mailan jokatzearekin amesten du osasun arazoak izan arren; eta Mossouk (74 urte) bere ibilbideko azken partida jokatuko du “botak zintzilikatu” baino lehen.\nUmore eta gertutasun askorekin, dokumentalak futbol amateurreko outsider hauen egunerokotasunean murgilduko gaitu, eta ikasleok haiekin batera sufrituko ditugu aurkakoen erasoaren itxaronaldiak. Eta horixe da gehien gustatu zaidana, filmak futbolaren inguruan eskaintzen duen ikuspegia, gertukoa eta errealista, telebistak eskaini ohi dituen show-etatik urrun. Gainera, Kramerrek bere burua futbolari, argazkilari, storyteller eta zinemagiletzat jotzen duenez, sentsibilitate askorekin filmatu ditu atezainen gorabeherak.\nHerbehereetako Zinemaldian (NFF) estreinatu eta “Critics Choice” saria irabazi ondoren, zinema independenteko dokumental borobil hau ikusteko aukera ezinhobea dugu orain Korner jaialdian. Eta emanaldiaren ondoren, Santiago Cañizares atezain ohiak eta José Luis Garci zinema zuzendari eta futbolzale porrokatuak atezainaren lanbide bitxiaz eta haren sekretuez hitz egingo dute Begoña del Tesok moderatuko duen mahai inguruan: ‘ATEZAINAK EZ DAUDE BURUTIK JOTA. Edo bai?’\nPiiii. Partida amaiera.


"Funtsezko eragileak gara kalitatezko enpleguaren sorreran eta biziberritze ekonomikoan" — TUlankide MONDRAGON\nIñaki Nubla eta Rosa Lavin, Bilbon eginiko prentsaurrekoaren ondoren.\n2020an KONFEKOOPek hainbat gertaera garrantzitsu izan ditu. Alde batetik, gizarte osoa astindu duen osasun eta gizarte krisia, eta, bestetik, Euskadiko kooperatibismoa KONFEKOOPen babespean jartzea, Garraiolarien Kooperatibak elkarte horrekin bat eginda. Elkarte horretan daude, halaber, Lan Elkartukoak (industriakoak, eraikuntzakoak eta zerbitzuetakoak), Nekazaritza eta Elikadura Kooperatibak, Irakaskuntzakoak, Kreditukoak, Etxebizitzakoak eta Kontsumokoak. Bateratze horrekin, EAEko sektorearteko enpresa elkarte indartsuenetako bat da KONFEKOOP: 1.300 kooperatiba inguru, 59.000 lanpostu eta 11.000 milioi euroko fakturazioa. Eta pandemiaren eraginpeko testuinguruan, KONFEKOOPek 26 bazkide gehiago lortu ditu, hau da, %2,1 gehiago, eta saldo positiboa du enplegu sorreran (+2.526), hau da, 2019arekin alderatuta %4,5 gehiago.\n“Gure kooperatibismoa, alegia, kudeaketa eredu parte hartzailea, demokratikoa, solidarioa eta erresilientea duen kooperatibismoa, indartuta atera da krisi honetatik, benetako irteera bihurtu baita, eta berezkoa duen ezaugarri antiziklikoa erakutsi du”, esan du Rosa Lavin KONFEKOOPeko presidenteak, Iñaki Nubla KONFEKOOPeko zuzendari berriarekin batera gaur Bilbon eman duen prentsaurrekoan. Rosa Lavin presidenteak azpimarratu duenez, “Euskadiko kooperatibismoa funtsezko eragilea da kalitatezko enplegua sortzeko eta ekonomia biziberritzeko, gizartearen eta ingurumenaren konpromisoan oinarrituta”.\n2020an zehar, kooperatiben %25ek aldi baterako erregulaziora jo behar izan dute. Urtearen amaieran zifra hori %9ra murriztu zen, eta langile gutxi batzuei baino ez zien eragin. Jatetxeak, aisialdia eta kultura izan dira kalte gehien jasan duten sektoreak. Aldi baterako erregulazioa izan duten pertsonen %55 emakumeak dira, eta %45 gizonak.\nFakturazioari dagokionez, unerik kritikoenetan, %25 eta %40 artean jaitsi zen, baina ekitaldiaren itxieran gorakada txiki bat ere izan du, eta hainbat sektorek gorantz egin dute argi eta garbi, hala nola banaketak.\nRosa Lavinek enpresa kooperatiboen erresilientzia gaitasuna azpimarratu du, eta unean uneko egoeraren araberako neurriak hartzen direla nabarmendu. Besteak beste: ondarea sendotzea, soldatei eustea, hurbileko banaketa bideak eta hurbileko merkatuak bilatzea, jarduerak birbideratzea, postuak birkokatzea, egutegi mugikorrak, “eta, batez ere, lan malgutasun handia eta gure kooperatibetako pertsonen kudeaketa sozialari dagokionez zentzuz jokatzea”.\nIñaki Nubla da KONFEKOOPeko zuzendari berria eta KONFEKOOPek 2020an egindako kudeaketaren errepasoa egin du. COVID-19 Funtsa nabarmendu du, 400.000 eurokoa. Funts horrekin, 1.000 kooperatiba baino gehiagori lagundu zaie zuzenean edo zeharka, eta horrenbestez, sektorearteko enpresa elkarte horren tamaina eta indarra azpimarratu ditu.\nHalaber, gogorarazi du Euskadiko Kooperatiben Lege berria indarrean sartu zen urtea izan zela aurrekoa, eta, beraz, kooperatibak estatutu sozialetara egokitu ziren lehen urtea. KONFEKOOPen enpresa kooperatiboei egokitzapen hori egiten laguntzen ari dira.\nEuskadiko kooperatiben enpresa elkartearen 2021erako helburuen artean dago Europako NEXT GENERATION funtsen kudeaketan eta Euskadiko Ekonomia eta Enplegua Suspertzeko BERPIZTU programan (2020-24) parte hartzea.\n2021-2024ko Plan Estrategikoa jarri da abian, bereziki azpimarratuz lankidetzaren erronka eta kooperatibismoari gehiago eta hobeto laguntzea, erakundeen ordezkaritza sendotzearekin batera.\nKONFEKOOPek eskatu du LANBIDEren Administrazio Kontseiluan parte hartzeko aukera eman diezaiotela, eta azpimarratu du KONFEKOOP enplegu egonkorraren eta kalitatekoaren bermatzailea dela, 59.000 langile baititu. “Eredugarriak gara, pertsonak enpresan erabateko partaidetza izan dezan, baita herrialdean errotuta dagoen eredu ekonomikoaren adibide ere.<0} Horri guztiari esker, Euskadik indar berezia du gizarte eta enpresa arloan, eta erreferentea da estatuan zein nazioartean”, nabarmendu dute.\nIldo horretan, kooperatiben sareari balioa eman zaio susperraldiaren parte gisa, eraginkortasun ekonomikoaren eta erresistentzia ekonomiko zein sozialaren eredu delako, eta horixe da, hain zuzen, “orain, inoiz baino gehiago, Euskadik behar duena”. Hori guztia dela eta, ondoriozta dezakegu eredu kooperatibo, parte hartzaile, solidario eta demokratikoaren berezko ezaugarriek Euskadiko kooperatibismoa “aurrekaririk gabeko eredu” bihurtzen dutela, “herrialdea lehengoratzeko duen enpresa eta gizarte konpromisoagatik”.


Konfinamendu neurriak zorrotz betetzeko eskatzen die Xabier Lertxundi alkateak hernaniarrei "gure ingurukoak arriskuan ez jartzeko" 2020·03·21\nEgoiliarren familiek egunean behin dei bat jasoko dute adineko senideen berri eduki dezaten 2020·03·20\nAdinekoen egoitzan dauden egoiliarrak eta langileak babesteko neurri berriak hartu dira\nAdinekoen egoitzan bisitak bertan behera utzi ondoren, familiei haien senidearen egoeraren berri emateko moduak antolatzen hasi dira. Egunean behin dei bat jasoko dute familiek eta ahal den kasuetan bideodeiak egiten ari dira.\nSegurtasun neurriak bermatzea ezinezkoa zela ikusita, datorren asterako uztea erabaki du Udalak 2020·03·20\nGaur egitekoa zen azoka bertan behera gelditu da\nTramiteak eta kontsultak telefonoz eta e-postaz egin daitezke eta ordainketak modu telematikoan 2020·03·16\nUdaletxeko bulegoetan lanean jarraituko dute, baina herritarrak ez dituzte modu presentzialean artatuko 2020·03·16\nUdal arreta zerbitzuak telefonoz eta postaz soilik eskainiko dira\nCOVID-19 birusaren zabalkundea saihesteko Espainiako Gobernuak deklaratu duen osasun alarma udal langileen antolaketan eta zerbitzuetan izaten ari den eragina kudeatzeko asmoz, krisi mahaia sortu du Hernaniko Udalak. Langileak eta herritarren kutsatzeko arriskua murrizteko xedez, udal zerbitzuetako bulegoetan ez dira herritarrak modu presentzialean artatuko\nBando bat jartzen ari dira udaltzainak herriko atari guztietan 2020·03·14\nUdal zerbitzu batzuk itxiko dira eta bertako ekintzak bertan behera geldituko dira 2020·03·12\nCOVID-19 dela eta, Hernaniko Udalak udal zerbitzuetan hartuko dituen neurriak\nEusko Jaurlaritzako Osasun Sailaren gomendioak jarraituta, Hernaniko Udalak udal zerbitzu batzuk utziko ditu bertan behera. Eraikinak itxi eta bertan egiten diren ekintza guztiak bertan behera gelditzen dira bihartik aurrera (martxoaren 13tik aurrera). Momentuz, ezin da zehaztu noiz irekiko diren.\nUdalak eta Oinherri herri hezitzaileen sareak lankidetza-hitzarmena sinatu dute gaur 2020·03·10\nOinHerrirekin hitzarmena, herri hezitzailea egiteko konpromisoa berresteko\nOtsaileko udalbatzarrean aho batez onartu zen Hernaniko Udala OinHerri herri hezitzaileen Euskal Herriko sareko kide izatea. Gaur, konpromiso hori berretsi eta paperean jasotzeko eguna izan da. Xabier Lertxundi alkateak eta Joxe Mari Agirretxe OinHerriko ordezkariak sinatu dute hitzarmena.\nZozketa bidez banatuko dira 66 partzela. Derrigorrez, barazkigintza ekologikoan oinarrituko dira. 2020·03·05\nUdal jabetzako baratzen esleipen prozesua abian dago\nHernaniko Antziola-Sagastialdeko udal baratzen onuradun izateko prozesua martxan dago. Eskaerak martxoaren 24ra arte aurkez daitezke. Bi modu egongo dira: presentzialki, udaletxeko Herritarren Harrerarako Zerbitzuan (Gudarien plaza, 1), eta telematikoki, webgunean.\nArte sorkuntza sustatzeko 2018ko dirulaguntza jaso zuen Eizmendik eta bere lana Gay Mur eta Santa Barbara lotzen dituen tunelean dago 2020·03·04\nMikel Eizmendiren artelana ikusgai\nArtea eta sorkuntza bultzatzeko asmoz sortutako dirulaguntzek lau urte bete dute. Dirulaguntza horiei esker sortutako lan emaitza batzuk gure kaleetan ikus ditzakegu jadanik. Berriena Mikel Eizmendirena da. Gay Mur eta Santa Barbara lotzen dituen tunela artez bete du. Eizmendi 2018ko deialdiaren irabazleetako bat da.\nHasieran, kiroldegiko bazkideek soilik izango dute zerbitzu horiek sarean egiteko aukera 2020·03·03\nUdalak hiru arlotan sakonago lan egitea proposatzen du: informazioa eta komunikazioen teknologia, joko-zaletasuna eta alkohola eta kalamua 2020·03·02\nAdingabeek substantzia ezberdinak kontsumitzeko edota apustuan ibiltzeko erraztasunak dituztela azalerazten du nerabeen arrisku joerei buruzko ikerketak\nHernaniko 12 eta 16 urte arteko gazteen eta nerabeen aisialdi- eta aisia-ohiturak aztertu dira eta ohitura horiek arrisku-jokabideekin duten erlazioa ere. Emaitzak ikusita, Hernaniko Udalak, nerabeei dagokienez, hiru arlotan sakonago lan egitea proposatzen du: informazioa eta komunikazioen teknologia, joko-zaletasuna eta alkohola eta kalamua. Prebentzioan eta detekzio eta esku-hartze goiztiarrean indarrak jartzea garrantzitsutzat jotzen du Udalak.\nBizigune programa herrian etxe huts baten jabeen artean sustatzeko konpromisoa hartu du Udalak 2020·02·21\nHutsik dauden etxebizitzak alokairu sozialera ateratzeko ekimenak indartu ditu Udalak\nHerriko eragileek eta udal talde politiko guztiek osatzen duten Etxebizitza Mahaiak adostu du Bizigune programa sustatzea herrian hutsik dauden etxebizitzen jabeen artean. Bizigune programak erraztasunak ematen dizkie ezohiko etxebizitza bat duten jabeei alokairuan jartzeko. Hernanin ia 500 etxebnizitza daude egoera horretan eta horien jabeei bidali zaie gutun bat programaren berri izan dezaten. Biziguneri buruzko informazio zuzena jasotzeko hitzaldi bat egongo da udaletxean, asteazkenean, hilak 26, 18:30ean.\nDirulaguntzak bi modalitate ditu: gazteena (18-35 urte bitartekoena) eta helduena (36 urtetik gorakoena) 2020·02·20\nMuñoaren lanaren helburua kultur ondarearen garrantzia azpimarratzea da, herrian dauzkagun elementuak ezagutaraztea eta horiei buruzko informazioa plazaratzea 2020·02·17\nUdalak eta Berriak-ek elkarlanean antolatu dituzte 6 formakuntza saio, otsailaren 18tik martxoaren 24ra bitartean 2020·02·14\nMerkatariek teknologia berrien erabileran trebatzeko eta negozioa suspertzeko formakuntza\nUdalak eta Berriak-ek elkarlanean, merkatarientzako 6 formakuntza saio antolatu dituzte. Osailaren 18an izango da lehenengoa eta martxoaren 24an, azkena. Saio bakoitzean 15 pertsonek parte har dezakete, eta izena eman daiteke Biterin -Turismo eta Merkataritza bulegoan- eta Berriak-eko egoitzan -Andrekalean-.\nDemode Quartet taldea, ‘Azken balea’ antzezlana eta gaztetxoentzako dantza festa izango dira, besteak beste 2020·02·11\nOrrialdea 7 nondik 24\n109 - 126 erakusten 420 emaitzetatik.


Iñigo Muguruza hil da | Angula Berria\nHasiera » Iñigo Muguruza hil da\nZKA argitaratua 5 / Ira / 2019\nargia.eus.- Iñigo Muguruza Irungo musikaria ostegun honetan hil da. Esklerosi anizkoitza zeukan eta gaixotasun hori dela-eta eszenatokiak utzi zituen 2015ean.\nTalde horretako baxu-jotzailea izan zen eta lau disko argitaratu zituzten, hasieran nagusiki gaztelaniaz kantatuak, Kolpez kolpe (1988) diskoa oso-osorik euskaraz argitaratu arte. Lan horrek jada iragartzen zuen hurrengo jauzia: Negu Gorriak, rocka, rapa eta beste hainbat estilo uztartuz 90eko hamarkadan zeresan handia eman zuen taldea. Bigarren talde horretan gitarra jotzera pasa zen Iñigo Muguruza eta oraindik denbora geratu zitzaion beste talde esanguratsu bateko kide izateko ere: Delirium Tremens. Hiru aeroplano diskoan bigarren gitarra gisa aritu zen, askoren ustez taldearen albumik onena sinatuz.\nLurra taldeko kide zenean iragarri zuen Muguruzak esklerosi anizkoitza zeukala eta gaitz hori dela-eta etenaldia egingo zutela. 2017an talde hura desegin ondoren musika egiten jarraitu zuen ordea.


Itsasainen esperientzia: Fabrikazio Aditiboari buruzko prestakuntza espezifikoa eta maila altukoa iruditu zait — IMH Campus\nItsasainen esperientzia: Fabrikazio Aditiboari buruzko prestakuntza espezifikoa eta maila altukoa iruditu zait\n2022/06/01 11:55:00 GMT+2\nItsasainen esperientzia: Fabrikazio Aditiboari buruzko prestakuntza espezifikoa eta maila altukoa iruditu zait "Unibertsitate Espezializazioa ikasi ondoren Fabrikazio Aditiboko sektorean hobeto moldatzen eta teknologia mota horrekin lan egiten duten enpresetara sartzeko gai izaten lagundu dit". https://www.imh.eus/eu/albisteak/itsasainen-esperientzia-fabrikazio-aditiboko-prestakuntza-espezifikoa-eta-maila-altukoa-iruditu-zait https://www.imh.eus/eu/albisteak/itsasainen-esperientzia-fabrikazio-aditiboko-prestakuntza-espezifikoa-eta-maila-altukoa-iruditu-zait/@@download/image/ITSASAIN-f-aditiboa-ikasle-ohia-w.jpg\n"Unibertsitate Espezializazioa ikasi ondoren Fabrikazio Aditiboko sektorean hobeto moldatzen eta teknologia mota horrekin lan egiten duten enpresetara sartzeko gai izaten lagundu dit".\nItsasain Vallejo, Gasteizko Mizar Additive Manufacturing enpresako produkzio teknikaria da eta enpresan sartu aurretik IMH Campuseko Fabrikazio Aditiboko unibertsitate espezializazioa ikasi zuen. Bere esperientzia azaldu digu:\nNola sartu zinen ikastaroan?\nGoi-mailako zikloko ikasketak (graduatu gabea) eta 3 urtetik gorako lan-esperientzia duten pertsonentzat gordetako plazetako baten bidez sartu nintzen ikastarora.\nNire prestakuntzari dagokionez, mekanizazio bidezko produkzioko goi-mailako ziklo bat eta fabrikazio mekanikoko diseinuko goi-mailako beste ziklo bat nituen, eta ia 6 urteko lan-esperientzia mekanizazio aeronautikoko enpresa batean. Horrek ikastaroaren zenbait alderditan mesede egin didala usten dut. Era berean, aipatu nahi nuke interes handia dudala 3d inprimaketa-makinetan, nere kontu ibilitakoa naiz, eta espezializazioa ikasten nengoela erabilitako zenbait makinen zenbait ezagutza banituen.\nZer iritzi orokor duzu ikastaroari buruz?\nBilatzen nenbilena zen: fabrikazio aditiboari buruzko prestakuntza espezifikoa eta maila altukoa.\nZer iruditu zitzaizkizun ikastaroko ikasgaiak?\nIkasgaiek Fabrikazio Aditiboari buruzko alderdi guztiak hartzen dituzte, eta uste dut horietako askok lagundu didatela nire etorkizun profesionalean. Adibidez, CAD fitxategietan mallatuak tratatzea, fitxategi espezifikoak (nesting) sortzea makina zehatzak fabrikatzeko, martxan jartzeko eta manipulatzeko, fabrikazioen postprozesua, etab.\nIrakasleei dagokienez, zein da zure gogobetetze-maila?\nZiurrenik, titulu honen indarguneetako bat: prestakuntza ona eta irakaskuntza-trebetasun onak dituzten irakasleak, gertukoak eta ondo irakasteko prest daudenak.\nNabarmentzekoa da bereziki azpimarratzen dituztela prozesu guztietako segurtasun-, babes-, higiene- eta garbitasun-neurriak.\nIkastaroak ikuspegi praktikoa du. Nolakoa izan da zure esperientzia praktikan?\nIkastaroak klase praktiko ugari ditu, horietako asko sektorean erabiltzen diren puntako teknologiekin aritzen diren enpresetan. Aldi berean, ikastaroarekin batera sektore horretan espezializatutako enpresa batean praktikak egiteko aukera eman zidaten. Eskertzen dut nire prestakuntza-beharretara egokitzen den gertuko enpresa bat bilatu izana.\nBete al ditu zure aurreikuspenak?\nNoski baietz. Uste dut lagundu didala sektore honetan hobeto moldatzen eta teknologia mota horrekin lan egiten duten enpresetara sartzeko gai izaten.\nZure egungo lanerako balio izan al dizu ikastaroak?\nEzinbestekoa izan da. Teknologiak, tresnak eta programak aurrez ezagutzea oso lagungarria izan zait gaur egun dudan lanposturako. Fabrikazio aditiboko makinen eta softwareen erabileran ikasteko kurba esponentzialki laburtuz.\nNori gomendatuko zenioke ikastaroa?\nTeknologia berrietan interesa duen edonori, beste fabrikazio-metodo bat ezagutu nahi badu eta beste fabrikazio-metodo batzuen bidez lortzen zailak diren piezak diseinatzen eta fabrikatzen lan egin nahi badu.\nIkusi hemen IMH Campuseko Fabrikazio Aditiboko unibertsitate espezializazioari buruzko informazio gehiago...


Txina Kalitate handiko 24kV Bero txikitzeko nukleo bakarreko amaierako kit barruko fabrikatzaile eta hornitzaileentzako - Huayi\n24kV-ko nukleo bakarreko amaierako bero-txikigarria barrurako kit\nGure barrurako 24kV-ko nukleo bakarreko amaierako bero-txikigarria den kit isolamendu-hodi moduko bat da, tenperatura altuko uzkurdurarekin, suaren atzerapen leunarekin, isolamenduarekin eta korrosioaren prebentzio funtzioarekin. HUYI-k kable osagarrien eta bero uzkur daitezkeen produktuen markaren arabera, zientziaren eta teknologiaren etengabeko ikerketa eta garapenaren bidez, nazioko eta nazioarteko maila aurreratuenera iritsi da, etxean eta atzerrian ospe handia du, produktuak ondo saltzen dira herrialde osoan. eta mundua.\n24kV-ko nukleo bakarreko amaierako kit bero-tximurgarria barrurako\n1.Product barruko nukleo bakarreko amaierako 24kV-ko bero-txikigarriaren kitaren aurkezpena\nGure barrurako 24kV-ko nukleo bakarreko amaierako bero-txikigarria den kit isolamendu-hodi moduko bat da, tenperatura altuko uzkurdurarekin, suaren atzerapen leunarekin, isolamenduarekin eta korrosioaren prebentzio funtzioarekin. Produktu hau energia elektrikoan, elektronikan, petrolioan, kimikoan, eraikuntzan, komunikazioan eta beste industria batzuetan erabiltzen da. HUYI-k kable osagarrien eta bero uzkur daitezkeen produktuen markaren arabera, zientziaren eta teknologiaren etengabeko ikerketa eta garapenaren bidez, nazioko eta nazioarteko maila aurreratuenera iritsi da, etxean eta atzerrian ospe handia du, produktuak ondo saltzen dira herrialde osoan. eta mundua.\nBero uzkur daitekeen kablearen industria nagusienetako bat denez, gure 24 kV-ko nukleo bakarreko amaierako kit barrurako ekipamendu elektronikoen kableatu iragazgaitzean erabiltzen da, alanbre-adarraren zigilatzea finkoa. Gure lantegi independenteak 14.000 metro koadro baino gehiagoko ekoizpena hartzen du eta proba-ekipamenduak osatuta daude. Gure barruko 24kV-ko nukleo bakarreko nukleo bakarreko amaierako kita 12/20kV, 18/20kV XLPE nukleo bakarreko kableetarako egokia da. Inplementazio osoa "6S" produkzioa kudeatzeko sistema da, produktuak zero akatsak gauzatzen ditu, bezeroei kalitate egonkorra, errendimendu fidagarria eta balio erantsi handiko kalitate handiko produktuak eskaintzera bideratuta. Barruko nukleo bakarreko 24 kV-ko bero-txikigarrien amaierako kita oso erabilia da energia elektrikoan, elektronikan, petrolioan, kimikoan, eraikuntzan, komunikazioan eta beste eremu elektriko batzuetan.\nBarruko Instalazioen onarpen-proba estandarrak eta funtzionamendua gainbegiratzeko 24kV-ko nukleo bakarreko amaierako bero-txikigarritasuna dagokion araudiaren arabera egingo da. Gure bero uzkur daitezkeen produktuek, 24 kV-ko nukleo bakarreko amaierako kit barrurako, ISO9001: 2015 kalitatea kudeatzeko sistema, ISO14001 ingurumena kudeatzeko sistema eta OHSAS18001 laneko osasuna eta segurtasuna kudeatzeko sistema eta ekoizpenaren segurtasunaren estandarizazio ziurtagiri nazionala gainditu dituzte.\n2.Product-parametroa (zehaztapena) 24kV-ko nukleo bakarreko amaiera-kitaren bero-txikigarria barrurako\nLau parametro tekniko komun daude 24 kV-ko nukleo bakarreko amaiera-kitaren 24 kV-ko bero-uzkurgarrirako. Barrurako gure 24kV-ko nukleo bakarreko amaierako bero-txikigarria den kitari dagokionez, potentzia lehorraren maiztasuna jasateko tentsioaren proba 54kV (81kV)/5min da. Eta Eragin-Presioaren Proba 125kV 1.2/50 Î¼+10 aldiz da. Eta Deskarga Partziala Proba â‰¤10pc (1,73Uo) da. Barrurako gure 24kV-ko nukleo bakarreko amaiera-kitaren parametro hauek kualifikatuak eta bikainak dira. Beraz, lasai egon zaitezke erosketa, parametroen eskakizun zehatzak badituzu, jarri harremanetan gure agenteekin, zure eskaera jaso bezain laster lagunduko dizugu.\n3.Produktuaren Ezaugarri eta Barruko Nukleo Bakarreko Amaierako 24kV Bero Uzkurgarriaren Kitaren aplikazioa\nBarrurako 24kV-ko nukleo bakarreko nukleo bakarreko amaierako kitaren erabilera-esparrua 12/20kV, 18/20kV XLPE nukleo bakarreko kableetarako egokia da. Eta Barrurako 24 kV Bero Uzkurtu daitekeen Nukleo Bakarreko Amaierako Kitaren instalazio-inguruneak hautsik gabekoa izan behar du, 0℃-tik gorako tenperaturarekin eta % 75 edo gutxiagoko hezetasun erlatiboa. Barruko Instalazioen onarpen-proba estandarrak eta funtzionamendua gainbegiratzeko 24kV-ko nukleo bakarreko amaierako bero-txikigarritasuna dagokion araudiaren arabera egingo da.\n4. Barruko nukleo bakarreko amaierako 24 kV bero-uzkurgarriaren produktuaren xehetasunak\nBarruko nukleo bakarreko amaierako 24 kV-ko bero-uzkurgarriaren material-zerrenda / eduki espezifikoak.\n5. Barruko nukleo bakarreko amaierako 24 kV bero-txikigarriaren produktuaren kalifikazioa\nGure produktuek, barnerako 24 kV-ko nukleo bakarreko amaierako kit barne, ISO9001: 2015 kalitatea kudeatzeko sistema, ISO14001 ingurumena kudeatzeko sistema eta OHSAS18001 laneko osasuna eta segurtasuna kudeatzeko sistema eta ekoizpenaren segurtasunaren estandarizazio ziurtagiri nazionala gainditu dituzte, "6S" ekoizpenaren kudeaketa osoa ezartzeko. sistema, produktuak zero akatsak konturatzen, bezeroei kalitate egonkorra, errendimendu fidagarria eta balio erantsi handiko kalitate handiko produktuak eskaintzeko eskainia.\n6. Barruko nukleo bakarreko amaierako 24 kV-ko bero-txikigarria den kit-a entregatu, bidaltzea eta zerbitzatzea.\nHot Tags: 24kV Bero Uzkurtzeko Nukleo bakarreko Amaierako Kit Barruko, Txina, Merkea, Kalitate, Solana, Fabrikatzaileak, Hornitzaileak, Fabrika, Aurrekontua, Stockan


Beste baten izenean ligatzea, lanbide berria? — Gaztezulo\nBeste baten izenean ligatzea, lanbide berria?\nBeste baten izenean ligatzea, lanbide berria? 1.800 euro irabazi daitezke bezeroen Tinderrak administratzeagatik; zer iruditzen zaizue? https://www.gaztezulo.eus/albisteak/beste-baten-izenean-ligatzea-lanbide-berria https://www.gaztezulo.eus/albisteak/beste-baten-izenean-ligatzea-lanbide-berria/@@download/image/foto_0000000820180122163347.jpg\n1.800 euro irabazi daitezke bezeroen Tinderrak administratzeagatik; zer iruditzen zaizue?\nLigatzen trebea al zara? Adi, zure lanbide bilakatu dezakezu eta! Teknologia berriek lanpostu berriak sortzen dituzte, eta azken honek zure arreta deituko du ziur; gai izango zinateke beste baten izenean ligatzeko?\nHala da, jendeak ordaindu egiten du bere izenean ligatzeko app-ak administratu eta zitak lortzen laguntzeagatik. Hala, 1.800 euro irabazi ditzakezu bezeroen Tinder kontuak kudeatu eta ahalik eta bikotekide onenak lortzeko gaitasunagatik. Dagoeneko app-etan ligatzen profesional bihurtu dira batzuk, eta tarifa hauek dituzte: profil berri bat sortzeagatik, 270 euro; zure diagnostiko bat egiteagatik 530 euro; pak osoa (zitak lortu, profilak aztertu, ezezkoak kudeatu...) 1.800 euro. Arrakastatsuenek, 12 bat bezero kudeatzen dituzte. Eta adi datu honi; egun, 3tik bikote bat online ezagutzen da. Negozio borobila?


Etxebizitzak birgaitzeko renove-plana — Soraluzeko Udala\nEtxebizitzak birgaitzeko renove-plana\nHiri-lurretan dauden etxebizitza eraikinak birgaitzeko laguntza-programaren 2017ko deialdia argitaratu du Eusko Jaurlaritzak.\nEusko Jaurlaritzako Ingurumen, Lurralde Plangintza eta Etxebizitzako sailburuak argitaratu berria duen aginduaren bidez, hirigunean dauden etxebizitzak eta eraikinak era efizientean birgaitzeko Renove programaren 2017ko deialdia egin eta arautzen da.\nZertarako dira laguntzak?\nLaguntza-programa honetara aurkez daitezkeen proiektuak eraikinen irisgarritasun- eta bizigarritasun-baldintzak eta energia-efizientzia hobetzera bideratutakoak izango dira eta AGINDUAn adierazitako baldintzak bete beharko dituzte. Aipatutako familia anitzeko eraikinek, gainera, 1980. urtea baino lehen eraikitakoak izan beharko dute.\nZein obra laguntzen dira?\nDiruz lagundu daitezkeen jarduerak ondorengoak izango dira:\nEraikinen irisgarritasuna hobetzea, bide publikotik etxebizitza bakoitzera sartzeko aukera bermatuz.\nEraikinaren energia-efizientzia hobetzeko burutu beharreko erreformak, bai CO2 isuriei dagokienez bai berriztagarria ez den lehen mailako energien kontsumoari dagokionez.\nSegurtasun-baldintzak hobetzea: suteen aurka, suteak detektatzeko, alarma jotzeko eta itzaltzeko ekipamendu eta instalazioak.\nLaguntza hauen onuradun diru-laguntzen xede diren jarduerak burutzen dituzten jabeen erkidegoak, udalak… dira.\nZenbat diru banatuko da?\nLaguntza horiek emateko 5.500.000 euro bideratuko dira guztira, eta honela banakatuko dira: 2017. urtea: 100.000 euro; 2018. urtea: 1.800.000 euro; 2019. urtea: 2.250.000 euro; 2020. urtea: 1.350.000 euro.\nErakunde interesdunek bitarteko elektronikoz egin ahal izango dituzte prozedura honetako eskabidea, kontsultak eta izapide guztiak.\nEskabideak eta erantzukizunpeko adierazpenak izapidetzeko zehaztasunak, eta gainerako ereduak eskura daude honako egoitza elektronikoan:\nNoiz arte dago eskaerak egiteko aukera?\nEskaerak aurkezteko epea hiru hilabetekoa izango da, Agindua Euskal Herriko Agintaritzaren Aldizkarian argitaratu eta hurrengo egunetik aurrera.


Idazleak oinharrizkoa du hitzaren gorabehera. Soroak hazia bezala behar du idazleak hitza. Euskal idazleok ostera ez dugu geure barru gosek-hiletan hitz urri batzu besterik hartu izan. Euskal ekonomia oso lukurra izan zaigu hitz inbertsio-inbentziotan.\nGure parean ez du zeruk ez lurrek unibertsitate euskaldun baten mandiorik zabaldu, ikaskizun berriz batera sorketa berrien hastapen gerta dakigukeen hitzik ez dugu hartu izan euskaraz. Eta agerian dago gaur arteko gure eskola sistemak sortu izan duen gariz bakarrik jai dugula euskaldunok. Gure barru-lurren eskabidea Europako edozein lur milixka eta asekaitzenaren neurritakoa dugu gaurregun. Ezagukizun berriak eskatzen ditugu, jakintza orokorrez ihardun gura dugu, egungo errealitatez mintzatu nahi dugu; baina hona gu mutu, nola mintzatu ez dakigula, aleak bidea hertsi eta itsutu dion errota bezala gu, inondik inora zahirik, irinik lortu ezinik inola, irinez ogirik osatu ezinik ezertara, ogirik egosi ezinik inoiz, behin ere geure odol bihurtu ezinik ezer, odolaren alferriko hazi-gosearen alferrikotan zabalik, baina sabel-igar eta basamortu.\nEta honela ezin da. Honela ezin dio idazleak garai honi dagokion interes mailari erantzun. Baina oraindik zailagoa da literaturlarien arazoa: literaturlariak hitza kreazio gai du, eta eskuartean behar du hitza batean ore bezala, harri bezala, haga bezala; bestean hause* bezala, trintxa bezala, haizkora bezala; etxegintzarako etxegai bezala behar du, edozein eginkizunetan hartarako behar den oro bezala behar du; iturriak ura bezala, soroak hazia bezala. Nahiz eta inoiz hitzen bat asmatu beharrean balitz ere, egotez hitzez ernaldu zahar egon behar du idazleak eta noiznahi erditzeko gertu. Ezin daiteke ibil une bakoitzean esankizunen adierazpide materialaren bila, hitz bakoitza sortu beharrez idaztaldi bakoitzean; jadanik erabakia behar luke hitzaren gorabehera hori eta ez luke formaren arazoa besterik hartu behar. Formaren arazoz aurrekoa, hizkuntza materiala, ondo berea behar luke idazleak eta soroaren lana besterik ez luke egin behar, erraiak asebeterik dituen iturri kantari eta kontariarena. Hazia barruan duen soroari bezala, ura erraietan duen iturriari bezala, hitzak berez berez irten behar lioke idazleari, nahiz eta nekez, berez; gutxienik bederatzi hilabetetan osatua eta ondua, paperera orduko bere ahotsaren jabe duelarik hitz bakoitza; eta ez familia gehitu nahi duen bakoitzeko haurra inondik ekarri beharrez, semetzat hartu beharrez, bataiatu beharrez, ekanduko* ez ote zaion betiko beldurrez. Baina horixe da euskaldun idazleon egoera oraindik; egungo literaturari dagokion bezperagoan bizi gara oraindik; bihar izango da bezpera, etzi oraindik eguna, Jainkoak nahi badu. Bitartean egun hartarako prestatuz joatea dagokigu, hizkuntza beraren barruan hiztegia ugalduz joatea, hazitarako garia bezala, hitzak ere hala harri berdez erretzea, gaitzak jotako aleak gal daitezen eta gaitzik gabekoak indartu. Baina hortarako hazi hori erre eta ontzeko tokia, ontzia behar dugu, ikastola eta lizeoak baino handiagoa, unibertsitatearen neurri osokoa. Gutxienik unibertsitatea behar dugu hortarako, gaurko hainbeste gai eta halako neurri handitako, batean erabili eta batera prestatzeko. Gure soro-lurren gosea zaharra delarik, ez du egundo hazia behar bezala egokiturik emana izan dakion halako premia larririk izan oraino. Eta gaur ari garen idazleok ez genuke euskal unibertsitate bat besterik eskatu behar, gure soro-lurrak goseak gogaitu ditzan nahi ez baldin badugu; baina batez ere, euskarak inoiz inguruko munduari ardura dakiokeen literatur lanik sor ahal dezan nahi baldin badugu, hitzaren haroztegi eta arrago den unibertsitatea dugu beharrenik, idazle beraren formazio forma bera hitzak erabaki dezan, gariak soroarena, urak iturriarena eta aurrerapenak Madrile kukuluko* kale hauena bezala.


Intxaurrondo, oraingoan euskaraz –\nIon Arretxe zena, eta bere liburu euskaratu berria.\nEz dakit urte batzuk barru zertan geratuko den “euskal gatazkaren errelatoa”, baina inoiz horrelakorik balego, iruditzen zait liburu hau —Intxaurrondo. Intxaurraren hostopeko itzala,— haren parte ezinbestekoa izango litzatekeela. Bertan Ion Arretxe Gutiérrez biluztu egiten da, kontatzeko zelako izugarrikeriak bizi izan zituen Intxaurrondoko kuartelean eta Madrilen, Guardia Zibilaren eskuetan. Gizon tantaia omen zen, baina hemen ez du oztoporik bere izuak, zalantzak eta kontraesanak adierazteko, modu zintzoan.\nEgilea ez da mugatzen kontatzera zer gertatu zitzaion 1985eko azaroaren 26ko goizaldean guardia zibilek bere etxean atxilotu eta Intxaurrondoko kuartelera eraman zutenetik, hamar egun geroago Madrilen libre kargurik gabe geratu bitartean. Horrekin batera, Arretxek ordura arteko bere bizitza kontatzen du: non bizi zen, zein familiatan, non ikasi zuen, non egiten zuen lan, zeintzuk ziren bere lagunak eta berak zer pentsatzen zuen. Kontakizun biak txirikordatu egiten dira, eta gertatutakoaren berri ez ezik, testuinguru hurbila ere erakusten dute.\nIon Arretxe atxilotu zuten egun berean Guardia Zibilak beste hiru lagun eraman zituen atxilo, tartean Mikel Zabaltza, zeina atxilotu eta hogei egunera agertu baitzen hilda errekan, eskuburdinak ipinita zituela. Arretxek ez zuen ezagutzen Mikel Zabaltza, baina argi zuen berak ere antzeko patua jasan zezakeela gauzak apur bat okertu balitzaizkio. Izan ere, Arretxek zuhur jokatu arren —“Nik behin ere ez nuen ikusi Mikel Zabaltza; ez naiz, beraz, zer gertatu zen esateko bezain ausarta izango”—, ez da harritzekoa irakurleak paralelismoa egitea preso biek lehen egun haietan bizi izandakoaren artean, eta ondorioak ateratzea Mikel Zabaltzaren heriotzaz.\nErein argitaletxeak asmatu egin du liburu hau euskarara ekartzen, eta Josu Zabaletak asmatu egin du itzulpenarekin.\nerrelatoa, Intxaurrondo, Ion Arretxe, tortura\n[Urpeko Bonbarda #028] Nina Simonez


Argitara ateratzeko era bat. Noticias de Gipuzkoa\nArgitara ateratzeko era bat\nGaizka Salazarrekin batera, Mikel Caballero, Beñat Serna eta Jurgi Ekiza murgildu dira proiektuan. ARTZAI IRAURGI\nIrailean ikusiko du argia Gaizka Salazar bateria-jotzaileak sortutako EraBatera taldearen lehenestudio lanak. Gatibu, Ken 7 eta Willis Drummond taldeetako kideek egin dute bat proiektuan\nOLATZ PRAT - Viernes, 22 de Junio de 2018 - Actualizado a las 14:10h.\nIZEN berri bat idatzi da euskal taldeen izendegian, EraBatera, Gatibu taldeko bateria-jotzaile Gaizka Salazarrek bultzatutako proiektua. Gatibuko kide Mikel Caballero baxu-jotzaileak, Ken 7 taldeko Beñat Serna gitarra-jotzaileak eta Willis Drummondeko abeslari Jurgi Equizak osatzen dute laukotea.\nDuela bi urte inguru hasi zen Salazar bere kantu propioak konposatzen. Barruan zituenak ateratzeko inoiz sentitu gabeko beharra sentitu zuen. Hala, buruan zituen ideiei forma ematen hasi eta pixkanaka kantuak maketatzen joan zen. “Dena konposatu dut neuk: bateriak, gitarrak, melodiak... baina, egia esateko, ez naiz trebea gauza horietan guztietan. Konposatzeko adina bai, baina, behin kantuak forma hartzen hasi zirenean eta horiek grabatzeko momentua zela ikustean, talde bat osatzeko pausoa eman nuen”.\nSalazarrek zituen ideiak denen artean osatu eta biribildu dituzte;eta horretan beretik onena eman du bakoitzak: “Beñatekin egin dut lan gehien. Nik gitarra jotzen badakit konposatzeko adina, baina ez gehiago, eta Beñatek, izugarrizko abilezia izateaz gain, gustu handia ere badauka. Kantuak janzteko ezinbestekoa izan da;%100ean asmatu nuen berarengana jota”, onartu du Salazarrek. Gatibun taldekide duen Mikel Caballerok “ziurtasuna” eman dio batez ere: “Urte asko daramagu elkarrekin jotzen eta baxu-bateria oinarrirako gauzak oso argi ditu berak. Zer esan? Ondo sentitzen naiz beti Mikelekin”.\nAhotsa bilatzerako orduan, argi zeukan Salazarrek ahots berezi bat behar zuela, abestien tesituretara eta beharretara ondo moldatuko zen norbait. Jurgi Ekiza izan zen eran-tzuna. “Jurgirekin kolore berezia hartu dute kantuek. Erregistro piloa dituen abeslaria da, grabeak zein agudoak dituena, orain goxo kantatzen dizuna baina indarra behar denean ere atera dezakeena, eta espresibitate handia ere badu. Guztiz bat zetorren bilatzen nuenarekin”.\nEsan izan diote Salazarri euskal Audioslave-a sortu ote duen, supertalde itxura eman baitzezakeen EraBatera taldeak ere. Baina, berak ez du, inondik ere, hala bizi: “Ez dut talde hau super-talde bat bezala sentitzen;sentitzen dudana da ideia batzuk nituela eta lagunak batu zaizkidala, ideia horiei babesa emateko”.\nBARRURA BEGIRA Salazarrek barruan zituenak kanporatzeko beharrari eran-tzuten dio proiektu honek, eta musikan bezala, letretan ere nabari da hori. Iker Olabarrieta lagun eta bertsolariak idatzi dizkion bi letra izan ezik, diskoko gainerako zazpi kantuen hitzak berak idatziak dira. “Batez ere barrura begira egindako diskoa da, barruan nituen minak kanalizatzeko bide bat behar nuen eta kantek eman didate bide hori. Azkenean, bada modu bat esateko nola sentitzen naizen orain eta hemen, Euskal Herrian”. Bikote erlazioak, errefuxiatuen egoerak barruan eragiten diona edo duela gutxi zendu zitzaion aitari idatzi dio, besteak beste, Salazarrek: “Ariketa terapeutikoa izan da azkenerako. Behar bat sentitzen nuen eta, egia esan, konposatzeko beharra eta grina ez zaizkit desagertu, hor jarraitzen dute”.\nLorentzo Records eta Muxikon estudioetan grabazioak amaitu ondoren, nahasketa fasean dago orain diskoa. Baina, EraBaterak zabaldu du dagoeneko aurrerapen singlea, Antipodetan izenekoa;pop melodia gozoz eta soinu zabaleko estribilloz, entzulea hortzak zorrozturik uzteko moduko abestia da. Aire horretako beste pare bat abesti egongo direla aurreratu du Salazarrek eta rockak ere izango duela bere lekua. Gainera, taldea osatzen duten lau instrumentu nagusiez gain, beste soinu eta tresna batzuk ere erabili nahi izan ditu. Hala, haize sekzio bat eta sokazko instrumentuak erabili ditu, bai eta piano, hammond eta sekuentziak ere, hainbat lagunen kolaborazioarekin. “Ez nuen gitarra-baxu-bateria-ahotsa laukotearen soinua bakarrik nahi, inguruko mundu musikala integratzeko gogoa neukan”.\nZUZENEKOAK Ondo bidean, irailean ikusiko du argia diskoak, eta lau musikari handi hauen proposamena zuzenean entzuteko ere izango da aukerarik. Azaroan hiru aurkezpen kontzertu eskainiko dituzte: hilaren 8an Bilboko Kafe Antzokian izango dira;biharamunean, hilaren 9an, Donostiako Dokan;eta azaroaren 16an, berriz, Gasteizko Jimmy Jazzen. Sarrerak salgai daude dagoeneko erabatera.eus webgunean.


Software Freedom Conservancy-k Vizio auzitara eraman zuen SmartCast plataformagatik | Linuxetik\nSoftware Freedom Conservancy-k Vizio auzitara eraman zuen SmartCast plataformagatik\nDarkkrizt | 30/10/2021 05:45 | Berri\nGiza eskubideen erakundea Software Askatasunaren Kontserbazioa (SFC) kontrako demanda aurkeztu du enpresa Vizio, batera GPL eskakizunak ez betetzea telebista adimendunetan oinarritutako SmartCast plataformara firmwarea banatzeko.\nProzedurak aipagarriak dira zeren historiako lehen auzia da, parte-hartzailearen izenean aurkeztu ez dena kodearen jabetza eskubideen jabe den urbanizazioarena, kontsumitzaileak baizik, GPL lizentziapean banatutako osagaien iturburu-kodea eman ez zitzaion.\nSoftwarearen askatasuna gordetzeko, bere produktuetan copyleft lizentzien araberako kodea erabiliz, fabrikatzailea behartuta dago iturburu-kodea ematera, lan eratorrien kodea eta instalazio-argibideak barne. Horrelako ekintzarik gabe, erabiltzaileak softwarearen kontrola galtzen du, ezin ditu akatsak modu independentean konpondu, eginbide berriak gehitu eta beharrezkoak ez diren funtzioak kendu.\nBaliteke aldaketak egin behar izatea zure pribatutasuna babesteko, fabrikatzaileak konpontzeari uko egiten dion barne-arazoak konpontzeko eta gailu baten bizitza luzatzeko laguntza ofiziala amaitu ondoren edo zaharkitze artifiziala modelo berri bat erostera bultzatzeko.\nFreedom Conservancy softwareak gaur jakinarazi du Vizio Inc.-ren aurkako kereila bat aurkeztu duela, Lizentzia Publiko Orokorraren (GPL) oinarrizko eskakizunak ere betetzeko behin eta berriz hutsegiteagatik.\nAuziak dio Vizio-ren telebista-produktuek, bere SmartCast sisteman oinarrituta, Vizio-k desbideratu zuen softwarea daukatela, kontsumitzaileek softwarearen bertsio aldatuak aldatzeko, hobetzeko, partekatzeko eta berriro instalatzeko eskubide oso zehatzak izan zitezen garatzaile-komunitate batetik.\nGPL copyleft lizentzia bat da, azken erabiltzaileei softwarea exekutatu, aztertu, partekatu eta aldatzeko askatasuna bermatzen diena. Copyleft copyright-murrizketez baliatzen den software-lizentzia mota bat da, baina partekatzea sustatzeko asmoarekin (softwarea libreki erabiltzeko eta konpontzeko copyright lizentziak erabiliz).\nHasieran, SFC bakean negoziatzen saiatu zen, baina pertsuasioaren eta informazioaren bidezko ekintzak ez ziren justifikatu eta Interneteko gailuen industrian egoera bat sortu zen GPLaren eskakizunak aintzat hartu gabe. Egoera horretatik atera eta aurrekari bat sortzeko, neurri juridiko zorrotzagoak erabiltzea erabaki zen delitugileak justiziaren aurrera eramatea eta delitugile okerrenetako baten aurkako epaiketa simulatua antolatzea.\nAuziak ez du diru-konpentsaziorik ordaintzea aurreikusten, SFC-k soilik eskatzen dio epaitegiari konpainiak bere produktuetan GPLren baldintzak betetzera behartzea eta kontsumitzaileei copyleft lizentziak emandako eskubideen berri ematea. Urraketak zuzentzen badira, baldintza guztiak betetzen badira eta etorkizuneko GPL betetzeko betebeharra ematen bada, SFC prest dago auzia berehala ixteko.\nHasiera batean 2018ko abuztuan GPL urraketa baten berri eman zioten Biziori. Urtebete inguru, gatazka bide diplomatikoen bidez konpontzeko ahaleginak egin ziren, baina 2020ko urtarrilean, enpresak negoziazioetatik erabat erretiratu eta SFCko ordezkarien gutunei erantzuteari utzi zion. 2021eko uztailean, telebista ereduaren laguntza-zikloa amaitu zen, zeinaren firmwarea akastuna zela ikusi zen, baina SFCko ordezkariek ikusi zuten SFCren gomendioak ez zirela kontuan hartu eta GPLaren baldintzak ere urratu zirela ereduetan. gailu berrienak.\nBereziki, Vizio produktuek ez diote erabiltzaileari iturburu kodea eskatzeko gaitasunik eskaintzen Linux nukleoan oinarritutako firmware GPL osagaiak eta sistema-ingurune tipikoa non U-Boot, Bash, gawk, GNU bezalako GPL paketeak tar, glibc, FFmpeg, Bluez, BusyBox, Coreutils, glib, dnsmasq, DirectFB, libgcrypt eta detektatzen diren. sistemad. Gainera, informazio-materialek ez dute aipatzen copyleft lizentzien arabera softwarearen erabilera eta lizentzia horiek emandako eskubideak.\nBizioren kasuan, GPL betetzea bereziki garrantzitsua da iraganeko auziak kontuan hartuta bertan, konpainiari pribatutasuna urratzea eta gailuetatik erabiltzaileei buruzko informazio pertsonala bidaltzea leporatu diote, ikusten dituzten filmei eta telesaioei buruzko informazioa barne.\nArtikuluaren bide osoa: Linuxetik » Berri » Software Freedom Conservancy-k Vizio auzitara eraman zuen SmartCast plataformagatik\nmiguel rodriguez esan zuen\nLaburbilduz, hobe da Vizio markako ekipoak erostea saihestea.\nErantzun Miguel Rodriguezi\n2021ko urria: Software librearen ona, txarra eta interesgarria\nRaspberry Pi Zero 2W 5 aldiz potentzia gehiagorekin iristen da eta 15 dolarren truke


ai-Testuak | Hitzen uberan\nCategory Archives: ai-Testuak\nPosted on 2014-12-17 by admin\nJohn Steinbeck, Saguak eta gizonak (Alberdania, 2012). Iñigo Errastik itzulia. Saguak eta gizonak. Eleberri laburra edo ipuin luzea. John Steinbeck-ek 1937an sortua eta Iñigo Errastik euskara ekarri ondoren, Alberdania argitaletxeak 2012an argitaratua. Bi eseralditan izan zen. Hasi eta bukatu. Eta halaxe … Continue reading →\nDiot, Gabriel Korta (Itxaropena, 2013) Laguna dut, lagun apala Gabriel Korta Rekarte, Errenderiko semea, gizon sentibera eta mena. Maite dut bere izaera garbi eta gardena, sentitzen duena adieraztean zintzotasunez agertzen baitu, den moduan bera dena aditzera emanez; ondotxo dakigu Bizian ez dela … Continue reading →\nPosted on 2014-11-05 by admin\nHiru narraziok osatzen dute Mircea Cartarescu idazle errumaniarrak idatzitako “Las Bellas Extranjeras” liburua eta hiruretan Cartarescu bera da protagonista. “Antrax” izeneko narrazioak ematen dio hasiera liburuari, irailaren 11aren atentatuen uberan idatzitakoa. Bertan, Cartarescuk jasotako gutun-azal susmagarri baten istorioa kontatzeaz gain, … Continue reading →


Samsung Galaxy S6-k ez du Snapdragon 810 txipa erabiliko Androidea\nZurrumurruak entzuten egon gara Qualcomm-en prozesadore enblematikoak bizi dituen berotze arazoak. Dirudienez Snapdragon 810-k ez du beroa behar bezala xahutzen erlojuaren abiadura jakin batzuetara iristean eta eragin du Samsungek fabrikatzailea alde batera uztea eta bere Exynos prozesadoreen aldeko apustua egitea pentsatzen du.\nAukerari buruzko zurrumurruak ere izan dira Qualcomm 810aren bertsio hobetua eta esklusiboa lantzen ari da hori Samsung-entzat joango zen, LG-entzat oso dibertigarria ez zena. Beno, orain informazio berri oso interesgarria dakargu: Qualcomm-ek hori aitortu du bezero handi batek ez du SoC erabiliko hurrengo enblematikoan. Samsung eta bere Samsung Galaxy S6 izango dira?\nSamsung Galaxy S6-k Exynos prozesadorea erabiliko du\nProzesadorearen fabrikatzaileak aurkeztu du emaitza ekonomikoak aurtengo lehen hiruhileko fiskalari dagokiona, bi mila milioi dolarreko diru-sarrerekin.\nOrain arte normala dena, baina gauzak noiz aldatu Qualcomm dio aurreikuspenak jaitsi behar izan dituelako "Datorren Snapdragon 810 prozesadorea ez da bezero garrantzitsuenen gailu nagusiaren hurrengo diseinu zikloan egongo."\nZein fabrikatzaile aipatuko duzu? LG G Flex 2-k prozesadore hau integratzen duela eta Xiaomik bere Mi Note Pro-rekin gauza bera egin duela kontuan hartuta, beraz, oso bitxia izango litzateke enpresa horiek Qualcomm-en SoC enblematikoa beren flagshipetan erabiltzea ez balitz. Modu honetan 3 fabrikatzaile handi izango genituzke: HTC, Sony eta Samsung.\nBaina azken asteotan sortu den eztabaida eta Samsung bere prozesadoreak fabrikatzeko ahalmena duten hiru fabrikatzaile bakarra dela kontuan hartuta, argi dago Samsungek bereak erabiliko dituela Exynos 7420 prozesadorea Samsung Galaxy S6-n.\na galera handia Qualcommentzat zure bezero onenetako bat galtzen duzula. Baina ez hainbeste Samsungentzat. Exynos 7420 prozesadorearen azken erreferentziek erakusten dute Koreako fabrikatzailearen prozesadoreak ez duela Qualcomm inbidiatzeko ezer.\nBakarra da: SoCs kodea eta, beraz, ROMS prozesadoreekin askatzeko denbora gehiegi behar dutela Exynos iristeko denbora gehiago behar izaten dute. Zorionez Samsung zentzu horretan aldatzen da, garatzaileen komunitateak bere prozesadorearekin lan egin dezan.\nArtikuluaren bide osoa: Androidea » Android gailuak » Telefono mugikorrak » Samsung » Qualcomm-ek baieztatu du bezero handi batek Snapdragon 810 uzten duela. Samsung izango al da?\nMicrosoft Word, Excel eta PowerPoint-en azken bertsioak eskuragarri daude orain Android piluletarako


Gasteizko besarkada jeltzale ustela - halabedi\nUrtarrilaren 8an hasi zen “De Miguel auzia” eta epaitegietan eseri beharko dira EAJ alderdiko buru izandako ugari. Azken egunetan, ordea, jeltzaleek esan dute epaiketak ez duela zerikusirik alderdiaren ustelkeriarekin. ADI! Elkartearen analisi honetan, aldiz, lotura zuzena azaltzen dute.\nEAJ-k ez du inor alderditik bota De Miguel auziagatik. Alderdiak soilik Alfredo De Miguel, Koldo Otxandiano eta Aitor Telleriari (ordu batzutarako atxilotuak izan ziren beste bost auziperatuekin batera) egin zien eskari formala afiliatu karnetak itzultzeko. Hiru militante jeltzale hauen ezezkoaren aurrean, Iñigo Urkulluk, garaiko EBB-ko presidentea eta atxiloketak gertatu eta bost hilabetera, publiko egin behar izan zuen alderdiak jada eskatu zizkiela karnetak hiru afiliatu hauei eta bide batez karnetak itzultzeko eskaria berretsi.\nEAJ-k ez du inolako barne ikerketarik abiatu edo auziarekin zerikusia duten afiliatuen (arestian izendatutako hiru horiek baino gehiago dira afera honetan murgilduta dauden militanteak) aurkako kanporatze barne-prozedurarik hasi. Azken hau gerta zedin, alderdikideren bat salaketa bat aurkeztu behar zuen EAJ-ren barneko diziplina organoaren aurrean. Inork ez zuen hori egin.\n2011ko urtarrilean, Gasteizko legebiltzarrean ‘De Migel’ aferagatik ikerketa batzordea hasteko bezperan, hiru jeltzale horiek behin-behineko baja hartu zuten alderditik karnetak itzulita. Joseba Egibarrekin negoziatu zuten behin-behineko baja hori, ez kanporatzea. Baja eman zuten une berean honakoa adierazi zuten hiru jeltzaleak publikoki: “Gure zatia bete dugu, orain zuei dagokizue gu bakarrik ez uztea.”\n2011ko apirilean Alfredo De Miguel (‘Txitxo’ lagunentzat) Gasteizko Legebiltzarreko ikerketa batzordera aurkeztu zen agiri bat irakurtzera eta ez zuten bakarrik utzi. Ez horixe, besarkadaz jaso eta txaloz agurtu zuten ‘Txitxo’. Gasteizko besarkada ustela.


Kataluniako independentismoa eta ezkerraren zeregina\nNazioarteaEstaturik gabeko nazioakHerrialde katalanakCiUERCKatalanaCUPKataluniaren independentzia\n2012-09-24\t0 0 Tweet\nKatalunian indarra hartzen ari den independentismo berriari ertzak atera dizkio Vicenç Navarrok bere blogean idatzi duen artikulu batean. Navarroren ustez Espainiako Estatua nazio bat baino gehiago daudela ukatzea eta arrazoi ekonomikoak daude fenomenoaren atzean, baina CiUk egoera maneiatzeak ekar ditzakeen arriskuak ere azpimarratu ditu. Pasarte batzu euskaratu ditugu.\n“Zergatik lortu du independentismoak orain lortu duen maila? Erantzuna krisia da. Gaur krisia modu oso mingarrian ari da herritarren ongizateari eragiten. Eta Katalunia gobernatzen duen koalizio nazionalistaren, CiUren abildade politiko handia zera izan da: zailtasun horiek 'lapurreta espainiarra'-rekin lotzea. Argumentu horren arabera, Kataluniak bere borondatearen kontra Espainiari egindako ekarpena Kataluniaren BPGren %8koa da”.\n“Horren ondorioz (...) Europan ia parekorik ez duen egoerarekin egiten dugu topo: bere herritarrei murrizketa-neurri handienak ezarri dizkien gobernu batek (haietako bakar bat ere ez zen agertzen hauteskunde-programan) hauteskunde-sostengu zabala dauka Katalunian, eta krisiak eta aipatutako neurriak indarrean jartzeak ez die eragin herritarren aldetik jasotzen duten babesari. Gobernuan den CiU alderdiaren abilezia handia, neurri horiek indarrean jartzearen beharra Kataluniak Espainiaren aldetik jasan duen 'lapurreta' gisa aurkeztea izan da”.\n“Argudio horretan ahaztu egiten da Kataluniaren gastu publikoko defizita (gastu publiko soziala barne) handiagoa dela defizit fiskala baino (hori badagoen arren, eta ezabatu behar den arren). Eta ahaztu egiten du EAEk, CiUren gobernuak nahi duen sistema fiskalaren antzekoarekin, arazo larriak eta krisi sakona dauzkala. Gastu publiko soziala EAEn askoz txikiagoa da, daukan garapen ekonomikoaren mailari legokiokeenarekin alderatuz (...). Katalunia independentea edukitzea ez da ziurtagiria Kataluniak gastu publiko sozialean daukan defizit erraldoia ezabatzeko. Egiari zor, esparru independentistan gehien agertzen diren ekonomialariak (...) ultraliberalak dira eta zerbitzu publikoen zati handi bat desegingo lukete, osasuna eta hezkuntza adibidez. Are gehiago larrituko lukete CiUren agintaldian gertatu den zerbitzu publikoen hondatzea”.\n“Rajoy Espainia soziala desegiten ari den modu berean, Bruselak eskatzen duela argudiatuta, Masen gobernuak ere adierazten du egiten duena egin behar duela Madrilek eskatzen diolako. Bi kasuetan ikusten da ardurak kanpoan jartzen direla. Espainian Brusela aurkezten da problema gisa. Katalunian, Madril da problema. Eta bi kasuetan badago errealitearekin bat egiten duen zati bat, baina zati bat besterik ez da, ez guztia, euroa egon aurretik eta ondoren ere, Brusela eta Madril ez baitira izan Kataluniaren eta Espainiaren azpigarapenaren eragileak. (...) Klase-boterearen harremanek rol erabakigarria jokatzen dute Katalunian eta Espainian”.\n“Akats larria litzateke ezkerrek utziko balute garai honetako gertakarien garapenean Kataluniako eta Espainiako eskuinak protagonista izatea. Kataluniako ezkerrek ezin dute utzi CiUren gobernua izan dadin Kataluniaren defentsaren buru, haien politika publikoek larri kaltetu baitute Kataluniako herriaren ongizatea”.